title: Yhtyneet Harja- ja Sivellintehtaat

text: Yhtiön toimitusjohtajana ja hallituksen puheenjohtajana noin 30 vuoden ajan toimi Einar Mattsson (1892–1953). Yhtiön viimeisenä toimitusjohtajana toimi vuodesta 1953 Ralf Einar Mattsson. Hallituksen puheenjohtajana 1960-luvun lopulla toimi Bertil Holmström.


title: Crux gemmata

text: Crux gemmata (jalokiviristi) on latinankielinen termi, jolla viitataan jalokivillä koristeltuihin risteihin. Ristit olivat tyypillisiä myöhäisantiikin ja varhaiskeskiajan taiteessa.


title: Crux gemmata

text: Tunnettuja jalokiviristejä ovat esimerkiksi (500-luku, Vatikaanin museot), Lothairin risti (900-luku) ja Mathilden risti (1000-luku, Essenin tuomiokirkko).


title: Maksumuuri

text: Maksumuuri on verkossa oleva este, joka sallii kyseisen sisällön käyttämisen vain maksua vastaan. Sanomalehdissä se on yleinen. Helsingin Sanomat pystytti maksumuurin vuonna 2012. Paperijulkaisun tilaushintaan voi sisältyä lukuoikeus maksumuurin takana olevaan sisältöön. Maksumuuri voi toimia siten, että maksulla saa kaiken sisällön käyttöönsä määräajaksi, tai siten, että maksua vastaan saa ladattua yksittäisen artikkelin luettavaksi. Joillain lehdillä, esim. The Timesillä, koko verkkosisältö on maksumuurin takana.


title: Mongolian presidentinvaali 2017

text: Mongolian presidentinvaali 2017 järjestettiin 26. kesäkuuta 2017. Istuva presidentti Tsahiagiin Elbegdorž oli valittu ensimmäistä kertaa vuonna 2009 ja uudestaan vuonna 2013 joten hän ei saanut asettua kolmatta kertaa ehdolle. Ensimmäistä kertaa kukaan ehdokkaista ei saanut ensimmäisellä kierroksella yli 50% ääniosuutta, joten vaaleissa järjestettiin toinen kierros kahden eniten ääniä saaneen ehdokkaan, Khaltmaagiin Battulgan ja Miyeegombyn Enkhboldin kesken.


title: Mongolian presidentinvaali 2017

text: Kolme poliittista puoluetta asetti ehdokkaita presidentinvaaleihin: Mongolian kansanpuolue, Demokraattinen puolie ja Mongolian kansan vallankumouspuolue. Miyeegombyn Enkhbold edusti Mongolian kansanpuoluetta. Hän oli toiminut Mongolian pääministerinä vuosina 2006–2007. Khaltmaagiin Battulga edusti Demokraattista puoluetta. Taustaltaan Battulga on judoka. Mongolian kansan vallankumouspuolue oli valinnut alun perin ehdokkaakseen Nambaryn Enkhbayarin 5. toukokuuta pidetyssä kokouksessa. Mongolian äänikomissio kieltäytyi antamasta Enkhbayarille ehdokkuutta tämän pitkän rikoshistorian vuoksi. Lisäksi Enkhbayar ei ollut viettänyt viittä edellistä vuotta Mongoliassa, vaan oli ollut osan ajasta ulkomailla. Tämän vuoksi puolue päätyi valitsemaan ehdokkaakseen Sainkhuugiin Ganbaatarin.


title: Mongolian presidentinvaali 2017

text: Ensimmäisellä kierroksella kolmanneksi eniten ääniä saanut Sainkhüügiin Ganbaatar kieltäytyi hyväksymästä tulosta väittäen, että häneltä puuttuu ääniä. Ganbaatar olisi tarvinnut 1 849 ääntä enemmän päästäkseen toiselle kierrokselle. Toisella kierroksella Battulga valittiin presidentiksi selkeällä äänienemmistöllä. Sant Maral -järjestön edustaja Luvsanvandan Sumati kommentoi presidentinvaaleja todeten, että yksikään ehdokkaista ei sovi presidentiksi. Sumati myös kritisoi vaaleja huonoimmiksi Mongoliassa järjestetyiksi vaaleiksi.


title: Mongolian presidentinvaali 2017

text: Mongolian presidentinvaaleissa oltiin ensimmäistä kertaa tilanteessa, jossa äänestys meni toiselle kierrokselle. Mongolian keskusäänestystoimistolla ei ollut antaa selkeää ohjetta pudonneiden ehdokkaiden kampanjoinnista. Ensimmäisellä kierroksella pudonnut Sainkhuugiin Ganbaatar käytti tätä puutetta hyväkseen kehottamalla ihmisiä äänestämään tyhjää, jotta kumpikaan jäljellä olevista ehdokkaista ei saisi yli 50% ääniosuutta.


title: Mongolian presidentinvaali 2017

text: Toisella kierroksella tyhjiä äänestyslippuja palautettiin 99 494 kappaletta, joka oli 8,23% äänimäärästä.


title: Queenie Chan

text: Queenie Chan (s. 1980 Hongkong, Kiina) on kiinalais-australialainen mangapiirtäjä.


title: Queenie Chan

text: Hongkongilaissyntyinen Chan muutti kuusivuotiaana vanhempiensa mukana Australiaan. Hän opiskeli yliopistossa tietojärjestelmiä ja piirsi samalla mangaa. Hän teki vuonna 2004 sopimuksen mangakustantaja Tokyopopin kanssa pitkän piirrosromaanin tekemisestä. Siitä tuli "Dreaming"-sarjan ensimmäinen osa. Se on yliluonnollinen jännityskertomus kaksossisaruksista, jotka huomaavat, että heidän kaukana maaseudulla sijaitsevassa koulussaan on vallalla pahuus. Hän hyödyntää siinä Australian alkuperäisasukkaiden käsitteitä. Sarja on ilmestynyt suomeksi vuosina 2007–2008.


title: Queenie Chan

text: Chan on tehnyt yhteistyössä Dean Koontzin kanssa "Odd Thomas" -sarjakuvaromaanisarjaa, johon kuuluvat "In Odd We Trust" (2008), "Odd Is On Our Side" (2010) "House of Odd" (2012). Ne nousivat New York Timesin myydyimpien sarjakuvien listalle.


title: Queenie Chan

text: Chan on tehnyt vuodesta 2015 alkaen kolmiosaista sarjakuvaromaania "Fabled Kingdom", jonka päähenkilö on Celsie-niminen "punahilkka", joka asuu isoäitinsä kanssa keskellä metsää. Kirjassa on piirroskuvien lisäksi proosatekstiä. Sarjan toinen osa oli vuonna 2017 Ledger-palkinto-ehdokkaana. Hän piirtänyt myös lyhyitä sarjakuvakertomuksia, lähinnä sydneyläisen Bento Comicsin antologiasarjaan.


title: Ledger-palkinto

text: Ledger-palkinto ("Ledger Awards") on australialainen sarjakuvapalkinto. Palkinto on perustettu vuonna 2005. Se on sittemmin kokenut useita muutoksia. Alkuun palkintoja myönnettiin useissa sarjoissa, kuten vuoden verkkosarjakuva, vuoden antologia, vuoden saavutus ja niin edelleen. Vuodesta 2008 alkaen on jaettu pronssinen, hopeinen ja kultainen Ledger, ja vuodesta 2014 alkaen on kunkin Ledgerin saaja valittu yhdeltä lyhyeltä listalta.


title: Timo Tuomi

text: Timo Tuomi (s. 5. tammikuuta 1960 Helsinki) on suomalainen jääkiekkovalmentaja. Hän valmensi ruotsalaisen Mora IKn A-junioreita Ruotsin SuperElit-liigassa kaudella 2016—2017. Tämän ohessa hän on toiminut Espanjan alle 18-vuotiaiden ja alle 20-vuotiaiden valmennusryhmissä useamman vuoden ajan. Kotimaassa Tuomi valmensi viimeksi Forssan Palloseuran Mestis-joukkuetta kauden 2006–2007 päätteeksi. Hän korvasi maaliskuussa Karri Kiven. Tuomen pelaajaura loppui Forssan Palloseuran C-junioreihin.


title: Timo Tuomi

text: Ensimmäisen valmennuspestinsä Tuomi sai II Divisioonan Jyväskylän Diskoksesta kaudella 1993–1994. Kaudella 1995–1996 Tuomi valmensi ensimmäisen kerran Forssan Palloseuran edustusjoukkuetta I-divisioonassa. Kaudella 1997–1998 Tuomi valmensi ensimmäistä kertaa pääsarjatasolla toimiessaan Lukon päävalmentajana. Tämän ohessa hän valmensi myös Suomen alle 16-vuotiaiden maajoukkuetta. Tuomi jatkoi seuraavankin kauden sekä Lukon että myös 1981 syntyneen ikäluokan maajoukkueen valmennustehtävissä. Kaudella 1999–2000 Tuomi valmensi päätoimisesti 1981 syntyneiden alle 18-vuotiaiden maajoukkuetta.


title: Timo Tuomi

text: Kaudet 2000–2001 ja 2001–2002 Tuomi toimi Bluesin liigajoukkueen päävalmentajana. Kaudelle 2002–2003 Tuomi sai pestin Japanin maajoukkueen päävalmentajaksi. Japanin jälkeen Tuomi piti yhden sapattivuoden valmentamisesta, kunnes palasi Suomeen FPS:n Mestisjoukkueen päävalmentajaksi. Kauden 2005–2006 Tuomi valmensi Ilveksen A-junioreita. Vuoden 2007 maaliskuussa Tuomi kutsutiin paikkaamaan erotetun Karri Kiven jättämää aukkoa FPS:n päävalmentajana. Tämä pätkäpesti jäi ainakin toistaiseksi Tuomen viimeiseksi valmennustehtäväksi Suomessa.


title: Timo Tuomi

text:
Kaudelle 2010–2011 Tuomi kutsuttiin Espanjan jääkiekkoliiton palvelukseen maan U18- ja U20-maajoukkueiden apuvalmentajaksi. Molempien joukkueiden päävalmentajana toimi
ruotsalainen Malte Steen. Kaudella 2011–2012 Tuomi toimi Espanjan juniorimaajoukkueiden General Managerina ja sen ohessa kanadanitalialaisen Luciano Basilen apuvalmentajana Espanjan miesten maajoukkueessa. Kaudella 2013–2014 Tuomi toimi Espanjan U18 maajoukkueen päävalmentajana ja sen ohessa sekä U20 että miesten joukkueen apuvalmentajana. Kaudella 2014–2015 Tuomi valmensi Espanjan jääkiekkomaajoukkuetta universiadeissa ja toimi sen ohella apuvalmentajana sekä U18 että U20 maajoukkueissa. Seuraavalla kaudella hän jatkoi U18 joukkueessa apuvalmentajan tehtävissä mutta sai U20 joukkueen vetovastuun. Kaudelle 2016–2017 Tuomi palasi seurajoukkuevalmennuksen pariin otettuaan vastaan Mora IK:n A-junioreiden päävalmentajan tehtävät. Sen ohessa hän toimi myös Espanjan U18 maajoukkueen päävalmentajana.
Espanjan alle 18-vuotiaiden maajoukkue sijoittui vuoden 2012 kisoissa pronssille ja on sen jälkeen ollut viidesti peräkkäin hopealla II divisioonan B-lohkossa. Alle 20-vuotiaiden maajoukkue putosi II divisioonan A-lohkosta B-lohkoon vuoden 2013 kisoissa ja on sen jälkeen ollut B-lohkossa neljästi peräkkäin hopealla.


title: Astral Studio

text: Astral Studio on Tampereen Epilässä sijaitseva musiikkistudio, joka perustettiin vuonna 2007. Se markkinoi itseään Pirkanmaan kotoisimpana studiona, joka on erikoistunut yhtyeäänityksiin sekä tuotantoon.


title: Astral Studio

text: Studiossa albumeita ovat äänittäneet mm. Ghost Voyage, Hard Action, Katra, Maija Moisio ja Tryer.


title: Formula 3000 -kausi 2004

text: Formula 3000 -kausi 2004 oli Formula 3000 -sarjan 20. ja viimeinen kausi. Kausi alkoi 24. huhtikuuta Italian San Marinosta ja päättyi 11. syyskuuta Italian Monzaan. Kilpailut ajettiin Formula 1 -sarjan kisaviikonloppujen yhteydessä. Kausi jäi viimeiseksi sillä sarjan korvasi vuonna 2005 GP2-sarja.


title: Formula 3000 -kausi 2004

text: Kauden mestaruuden voitti italialainen Vitantonio Liuzzi. Toiseksi sijoittui italialainen Enrico Toccacelo ja kolmanneksi hollantilainen Robert Doornbos.


title: Revolver Studio

text: Revolver Studio on Vantaan Tikkurilassa sijaitseva äänitysstudio, joka aloitti toimintansa vuonna 1994. Studio on erikoistunut musiikin äänittämiseen, editointiin, miksaukseen sekä masterointintiin, minkä lisäksi se tekee jälkiäänityksiä ja dubbauksia TV- ja elokuvatuotantoihin. Studion päällikkönä toimii Asko Ahonen.


title: Revolver Studio

text: Studion asiakkaina ovat olleet mm. Joel Hallikainen, Tapani Kansa, Tommi Läntinen, Kirka, Muska ja Kake Randelin. Studiossa dubattuja elokuvia ja sarjoja ovat muiden muassa "Muumi ja vaarallinen juhannus, Muumi ja punainen pyrstötähti, Veljeni Leijonamieli, Keksijäkylän Lotta, Viiru ja Pesonen, Pipsa Possu" ja "Ryhmä Hau".


title: Jonathan Wrather

text: Jonathan Paul Wrather (s. 16. maaliskuuta 1969) on englantilainen näyttelijä. Hänet tunnetaan parhaiten Joe Carterin roolista "Coronation Streetissä" (2002–2003) ja narsisti Pierce Harrisin roolista "Emmerdalessa" (2016–2017).


title: Jonathan Wrather

text: Wrather on vieraillut useissa televisiosarjoissa, kuten "Sairaalaelämää" (1999, 2009, 2015), "Fitz ratkaisee", "Clocking Off", "Bob & Rose", "Fat Friends", "The Fugitives", "Bones", "Hiljainen todistaja", "Waterloo Roadin koulu" sekä "Jo".


title: Jonathan Wrather

text: Wrather opiskeli näyttelemistä arvostetussa Royal Academy of Dramatic Artissa ja hän on näytellyt muun muassa West Endin teattereissa.


title: Kuhmukirpat

text: Kuhmukirpat ("Aphthona") on lehtikuoriaisten ("Chrysomelidae") heimoon kuuluva suku. Sukuun kuuluu maailmanlaajuisesti noin 300 lajia.


title: Formula 3000 -kausi 2003

text: Formula 3000 -kausi 2003 oli Formula 3000 -sarjan 19. kausi. Kausi alkoi 20. huhtikuuta Italian San Marinosta ja päättyi 13. syyskuuta Italian Monzaan. Kilpailut ajettiin Formula 1 -sarjan kisaviikonloppujen yhteydessä.


title: Formula 3000 -kausi 2003

text: Kauden mestaruuden voitti ruotsalainen Björn Wirdheim. Toiseksi sijoittui brasilialainen Ricardo Sperafico ja kolmanneksi italialainen Giorgio Pantano.


title: Bob & Carol & Ted & Alice

text: Bob & Carol & Ted & Alice on Paul Mazurskyn ohjaama yhdysvaltalainen draamakomedia vuodelta 1969. Elokuvan käsikirjoituksen laati Mazursky yhdessä Larry Tuckerin kanssa. Nimiosia näyttelevät Robert Culp (Bob), Natalie Wood (Carol), Elliott Gould (Ted) ja Dyan Cannon (Alice). Elokuva oli Mazurskyn ensimmäinen pitkän elokuvan ohjaustyö.


title: Bob & Carol & Ted & Alice

text: Vietettyään viikonlopun muodikkaassa parisuhderetriitissä Los Angelesin elokuvapiirejä edustavat Bob and Carol Sanders päättävät antautua avioliitossaan täydelliselle avoimuudelle, jossa voi harrastaa syrjähyppyjä kunhan kertoo niistä ja kunhan kyse on vain seksistä. He yrittävät käännyttää ryhmäseksiaatteelleen myös heitä konservatiivisemman pariskunnan, Ted and Alice Hendersonin, mutta he suhtautuvat Bobin ja Carolin uusiin ajatuksiin pidättyvämmin.


title: Bob & Carol & Ted & Alice

text: Elokuva sai suopean vastaanoton sekä kriitikoilta että yleisöltä ja nousi Yhdysvalloissa vuoden 1969 viidenneksi tuottoisimmaksi. Natalie Wood otti riskin ja vaihtoi 750 000 dollarin kertakorvauksensa lipputuloista riippuvaiseksi sopimukseksi ja ansaitsi elokuvalla seuraavien vuosien kuluessa viitisen miljoonaa dollaria. Elokuva sai neljä Oscar-ehdokkuutta, kaksi Golden Globe -ehdokkuutta ja kaksi Bafta-ehdokkuutta.


title: Bob & Carol & Ted & Alice

text: Paula Talaskivi ei "Helsingin Sanomien" ensi-iltakritiikissään lämmennyt Mazurskyn esikoisohjaukselle. Hänestä elokuva ei muodikkaasta ja provokatiivisesta aiheestaan huolimatta ole oikein mitään kunnolla, vaan ihmisten keskeisen avoimuuden asia tarjotaan katsojalle ”tuiki lapsellisesti, ulkokohtaisesti ja teennäisesti”. Hänen loppuvaikutelmakseen jäi ”paljon melua tyhjästä”.


title: Bob & Carol & Ted & Alice

text: Elokuvan suosion myötä ABC-televisioverkko tuotti esityskaudella 1973–1974 lähetetyn samannimisen tilannekomediasarjan, jossa pääosia esittivät Anita Gillette, Robert Urich, David Spielberg ja Anne Archer. Toisen pariskunnan nuorta tytärtä esitti Jodie Foster.


title: Bob & Carol & Ted & Alice

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Eleven

text: Eleven on kuvitteellinen hahmo yhdysvaltalaisessa televisiosarjassa "Stranger Things". Hahmon ovat luoneet Dufferin veljekset ja häntä näyttelee Millie Bobby Brown.


title: The Spirit of 1939...

text: The Spirit of 1939... on suomalaisen RAC-yhtye Pig Killerin ainoaksi jäänyt studioalbumi, joka julkaistiin vuonna 1996.


title: The Spirit of 1939...

text: Albumi on omistettu talvisodassa taistelleille suomalaisille sotilaille.


title: The Spirit of 1939...

text: Kaikki kappaleet kirjoittanut Pig Killer, ellei toisin mainittu.


title: Formula 3000 -kausi 2002

text: Formula 3000 -kausi 2002 oli Formula 3000 -sarjan 18. kausi. Kausi alkoi 30. maaliskuuta Brasiliasta ja päättyi 14. syyskuuta Italian Monzaan. Kilpailut ajettiin Formula 1 -sarjan kisaviikonloppujen yhteydessä.


title: Formula 3000 -kausi 2002

text: Kauden mestaruuden voitti ranskalainen Sébastien Bourdais. Toiseksi sijoittui italialainen Giorgio Pantano ja kolmanneksi tšekkiläinen Tomáš Enge.


title: DKW 3=6 Monza

text: DKW 3=6 Monza oli länsisaksalaisen Auto Unionin sekä korivalmistajien Donnenhauer & Stauss, Massholder ja Schenk vuosina 1955–1960 valmistama urheiluauto.


title: DKW 3=6 Monza

text: Auton suunnitteli Donnenhauer & Stauss DKW F91:n alustalle, joka sittemmin korvattiin F93:n alustalla. 2+2-paikkaisessa autossa oli lasikuituvahvisteinen muovikori ja se esiteltiin IAA:ssa vuonna 1955. Auto sai mallinimensä "Monza" saavutettuaan kilpailumenestystä Monzan kilparadalla. Koska yrityksellä ei ollut valmiuksia sarjatuotantoon, se myi työkalut ja muotit DKW:n edustajana toimineelle Fritz Wenkille, joka teetti autojen valmistuksen aluksi heidelbergiläisellä Massholder-nimisellä yrityksellä ja sittemmiin stuttgartilaisella Schenkillä.


title: DKW 3=6 Monza

text: Auton moottori oli kolmisylinterinen kaksitahtimoottori, jota sai kahdella iskutilavuudella. Monza 900 -mallin teho oli 40 hevosvoimaa ja Monza 1000:n 44–50 hevosvoimaa. Tehokkaammalla moottorivaihtoehdolla auton huippunopeus oli yli 155 km/h.


title: DKW 3=6 Monza

text: Alustojen saanti vaikeutui Auto Unionin esiteltyä AU 1000 Sp -mallin, joka kilpaili Monzan kanssa. Valmistus päättyi vuonna 1959 Auto Unionin ja Friz Wenkin riitaannuttua; vuonna 1960 myytiin vielä joitain yksilöitä asiakkaiden toimittamille alustoille. Kokonaistuotantomäärä oli 229–239 autoa.


title: DKW 3=6 Monza

text: Vuonna 1954 DKW-autojen virittämiseen erikoistunut Albercht-Wolf Mantzel sekä myyntiedustaja Günther Ahrens ehdottivat stuttgartilaisen korivalmistaja Donnenhauer & Staussin johtaja Gottfried Donnenhauerille DKW:n alustaan perustuvan urheiluauton suunnittelua. Donnenhauer suunnitteli lyhennetylle DKW F91:n alustalle urheilullisen korin, josta valmistettiin luonnollisen kokoinen teräslevystä tehty malli. Sarjatuotannossa kuitenkin päätettiin soveltaa lasikuituvahvisteista muovia. Prototyypin pohjalta valmistettiin kaksipuoliset muotit, joiden välissä korinosat puristettiin. Prosessin avulla pinnoista saatiin erittäin sileitä. Korin osat kiinnitettiin kehikkoon liimaamalla ja niittaamalla. Valmis kori painoi vain noin 125 kg.


title: DKW 3=6 Monza

text: Auto esiteltiin IAA:ssa syyskuussa 1955 Dannenhauer & Staussin osastolla. Tämän jälkeen yritys valmisti myyntiin neljä yksilöä nimellä "DKW Solitude". Samassa näyttelyssä Auto Union esitteli uuden leveämmälle alustalle rakennetun F93-mallin, joka tulisi korvaamaan tuotannossa olleen F91:n. Donnenhauer onnistui kuitenkin sovittamaan korin uudelle alustalle vain hieman rungon takapäätä muuttamalla, ja viides yksilö perustui jo F93:n tekniikkaan. Omamassaltaan 735-kiloinen auto ylti 140 km/h huippunopeuteen, joka oli 15 km/h enemmän kuin tavanomaisen F93:n.


title: DKW 3=6 Monza

text: Kuudennen yksilön tuulilasin kulmat oli pyöristetty, sillä auton ollessa täysin kuormattuna korin havaittiin antavan periksi lasien kulmista, mikä johti veden vuotamiseen sisälle koriin. Seuraavissa autoissa myös sivuikkunoiden kulmat oli pyöristetty. Kuudennen auton moottorin iskutilavuutta kasvatettiin yhteen litraan, minkä jälkeen sillä osallistuttiin Italiassa Autodromo di Monza -kilpailuun joulukuussa 1956. 72-tuntisen kilpailun aikana autolla ajettiin 10 041 km. Saavutus rikkoi kaikkiaan viisi ennätystä. Tähän asti urheiluautohankkeesta sivussa pysynyt Auto Union osti ennätysauton ja esitteli sitä ympäri liittotasavaltaa. Auton mallinimeksi vaihtui samalla "Monza".


title: DKW 3=6 Monza

text: Joulukuussa 1956 heidelbergiläinen DKW-edustaja Fritz Wenk ehdotti Donnenhauer & Staussille auton sarjavalmistusta. Yrityksellä ei kuitenkaan ollut valmiuksia laajamittaiseen tuotantoon, joten Wenk osti työkalut, muotit sekä puolivalmiit osat ja toimitti ne heidelbergiläiselle kuorma-autojen rakenteiden ja perävaunujen valmistukseen erikoistuneelle Massholder-nimiselle yritykselle, jonka kanssa solmi sopimuksen korien valmistuksesta sekä kokoonpanosta. Yrityksellä ei ollut lainkaan kokemusta henkilöautojen valmistuksesta eikä sarjatuotannosta, joten se irtisanoi sopimuksen jo 50–55 auton jälkeen. Wenk onnistui kuitenkin puhumaan yrityksen ympäri rakentamaan vielä 30–35 auton sarjan.


title: DKW 3=6 Monza

text: Vuonna 1957 Wenk teki uuden sopimuksen Stuttgartin Feuerbachissa sijainneen Karosseriefabrik Robert Schenkin kanssa. Schenk valmisti uudet työkalut ja optimoi valmistusprosessin. Erona aikaisempiin yksilöihin Schenkin valmistamissa autoissa jäähdyttimen säleikkö on konepeiton sijaan kiinnitetty korin alaosaan. Myös takalokasuojan kaaria muutettiin. Kaarten leikkaukset sahattiin edelleen käsin, joten kaikki kaaret ovat hiukan erilaisia. Alkuperäisen DKW:n rungon lyhennys tehtiin nyt siten, että auton tilava polttoainetankki voitiin sovittaa kokonaan runkopalkkien väliin. B-pilarissa sisäilmanpoistoaukkojen kohdalla ollut syvennys poistettiin, ja nyt siinä oli vain kaksi pisaranmuotoista koristelistaa. Aikaisemmissa yksilöissä takavalot oli lainattu Porsche 356A:sta, mutta Schenkin valmistamissa käytettiin 356B:n sekä joissain yksilöissä Mercedes-Benz 300SL Roadsterin takavaloja. Ainakin yhteen autoon asennettiin kattoikkuna.


title: DKW 3=6 Monza

text: Kun Auto Union esitteli AU 1000 -mallin vuonna 1958, Monzaa sai kahdella moottoritilavuudella. Sellaiset yritykset kuten Hartmann, Mitter ja Manzel tarjosivat viritettyjä moottoreita niille joille alkuperäinen teho ei riittänyt.


title: DKW 3=6 Monza

text: Auto Union toi vuonna 1958 markkinoille oman urheilumallinsa AU 1000 Sp:n. Tämä johti Auto Unionin ja Wenkin väliseen eturistiriitaan ja Auto Union alkoi viivytellä alustojen toimittamisessa Wenkille. Vuonna 1959 riitä oli johtanut siihen pisteeseen että Wenk vaati Auto Unionia oikeusteitse täyttämään toimitussopimukseen kirjatut sitoumukset. Tämä ei johtanut toivottuun lopputulokseen ja Wenk joutui maksamaan oikeuskulut. Lisäksi Auto Union purki sopimuksen ja Monzan tuotannolta putosi pohja. Alkuvuonna 1959 Wenk purki edustussopimuksen Auto Unionin kanssa. Koreja asennettiin asiakkaiden toimittamiin alustoihin alkuvuoteen 1960 saakka, jonka jälkeen Monzan tuotanto päättyi. Valmistusmäärä oli yhteensä 229–239, joista viisitoista oli valmistanut Donnenhauer & Stauss, 80–90 Massholder ja Schenkin valmistamia oli 134.


title: DKW 3=6 Monza

text: Auton moottorina oli kaksitahtinen, kolmisylinterinen rivimoottori, jossa oli vapaakiertojäähdytys. Monza 900:n moottorin iskutilavuus oli 896 cm³; sylinterin halkaisija oli 71 mm ja iskun pituus 76 mm. Puristussuhde oli 7,25:1. Moottorin teho oli 40 hv 4250 kierroksella minuutissa. Suurin vääntö oli 7,8 kilopondimetriä 3500 kierroksella minuutissa. Monza 1000:n moottorissa iskutilavuus oli 981 cm³; sylinterin halkaisija oli 3 mm suurempi ja iskun pituus sama kuin Monza 900:ssa. Teho ja vääntömomentti olivat aluksi 44 hv /4500 1/min sekä 8,5 kpm /2250 kpm, mutta vuoden 1958 loulla ne nostettiin lukemiin 50 hv /4500 1/min ja 8,7 kpm /2250 1/min. Polttoaineena oli kaksitahtibensiini, jonka seossuhde oli 1:40.


title: DKW 3=6 Monza

text: Moottorilta voima välittyi halkaisijaltaan 180-millisen yksilevyisen kuivan kytkimen kautta nelivaihteiseen vaihteistoon, joka oli ensimmäistä vaihdetta ja peruutusvaihdetta lukuun ottamatta synkronoitu. Vaihteistossa oli myös vapaakytkin. Monza 900-mallissa oli hieman suurempi vetoyörästön välityssuhde. Autossa oli etupyöräveto.


title: DKW 3=6 Monza

text: Auton kantavana rakenteena oli umpinainen kotelopalkkirunko. Jousituksena sekä edessä että takana oli poikittainen lehtijousi. Etuakselilla oli alapuoliset kolmiotuet ja takana putkiprofiilista valmistettu jäykkä akseli. Joka pyörällä oli rumpujarrut.


title: DKW 3=6 Monza

text: Kori oli lasikuituvahvisteinen kaksiovinen muovikori. Auto oli 2+2-paikkainen, joten edessä oli paikat kahdelle ihmiselle ja takana lisäistuimet kahdelle. Sähköjärjestelmä oli 6-volttinen ja polttoainetankin tilavuus 54 litraa.


title: DKW 3=6 Monza

text: Monza 900-mallin huippunopeus oli 140–145 km/h. Monza 1000 kulki 145–150 km/h, mutta vuonna 1958 moottoriteholisäyksen myötä yli 155 km/h. Polttoaineenkulutus oli 8,0–9,0 l /100 km. Auton kääntösäde oli 11 metriä.


title: DKW 3=6 Monza

text: Joulukuussa 1956 Italiassa ajetussa Autodromo di Monza -kilpailussa auto rikkoi kaikkiaan viisi ennätystä. 72 tuntia kestäneessä kilpailussa auto kulki 10 041 km keskinopeudella 139,459 km/h. 4000 mailin kohdalla keskinopeus oli 140,839 km/h, 48 tunnin ajon jälkeen 140,961 km/h, 5000 maililla 138,565 km/h ja 10 000 km kohdalla 139,453 km/h. Kuljettajina olivat Günther Ahrens ja düsseldorfilainen kilpa-ajaja Heinz Meier sekä sveitsiläiset Roberto Barbay ja Georg Theiler.


title: Külüg-kaani

text: Külüg-kaani ( "Hülüg Khaan"; 4. elokuuta 1281 Khanbaliq – 27. tammikuuta 1311 Khanbaliq) oli Kiinan Yuan-dynastian kolmas keisari (1307–1311). Lisäksi hän oli mongolivaltakunnan seitsemäs suurkaani, mutta valtakunnan hajoamisen takia jälkimmäinen arvonimi oli vain nimellinen. Kiinan keisarina hänen hallitsijanimensä oli Wuzong ().


title: Külüg-kaani

text: Külug-kaani syntyi Khanbaliqissa eli nykyisessä Pekingissä 4. elokuuta 1281. Hänen isänsä oli Darmabala, jonka isä puolestaan oli Kublai-kaanin toinen poika Zhenjin. Koska Külüg-kaanin sedällä Temür-kaanilla ei tammikuusta 1306 lähtien ollut miespuolista perijää, Külügia pidettiin mahdollisena seuraajana. Temürin kuoltua vuonna 1307 tämän leski nimitettiin valtionhoitajaksi ja Temürin serkku Ananda, joka oli muslimi, yritti uudeksi Kiinan keisariksi. Ananda oli suosittu prinssi, jota muun muassa monet virkamiehet tukivat. Külügin tukijat kuitenkin pidättivät ja teloittivat Anandan, ja Külüg-kaani kruunattiin Yuan-dynastian keisariksi kesäkuussa 1307. Hän nimitti kruununperijäkseen nuoremman veljensä Buyantu-kaanin. Külüg-kaanin lyhyt valtakausi kesti alle neljä vuotta, ja sitä leimasivat taloudelliset vaikeudet. Hän kuoli yllättäen vuonna 1311 ollessaan vain 29-vuotias.


title: Marie Steiner

text: Marie Steiner (o.s. von Sivers, 14. maaliskuuta 1867 Włocławek – 27. joulukuuta 1948 Beatenberg, Sveitsi) oli Rudolf Steinerin toinen puoliso ja tämän teosten julkaisija sekä toimittaja.


title: Marie Steiner

text: Marie von Sivers syntyi Venäjän keisarikuntaan kuuluneessa puolalaisessa Włocławekin kaupungissa ja varttui lähinnä Pietarissa. Perhetaustaltaan hän oli saksalais-balttilaista aatelissukua. Nuoruudessaan hän opiskeli muun muassa Pariisissa näyttelemistä ja lausumista.


title: Marie Steiner

text: Marie von Sivers tutustui teosofiaan toimiessaan Eduard Schuren teosten saksantajana. Hän osallistui vuodesta 1900 alkaen Rudolf Steinerin luennoille. Seuraavana vuonna hän ehdotti tälle läntiseen okkultismiin pohjautuvan liikkeen perustamista.


title: Marie Steiner

text: Marie von Sivers kustansi Steinerin teoksia ja järjesti tämän luentomatkoja. Steinerin ensimmäinen puoliso kuoli vuonna 1911; Marie ja Rudolf Steiner vihittiin jouluaattona vuonna 2014. Marie Steiner kehitti steinerilaisen puheenmuodostuksen sekä eurytmiaksi kutsumansa liikekielen, joka on nykyään keskeinen osa antroposofiaa ja steinerpedagogiikkaa.


title: Marie Steiner

text: Rudolf Steinerin kuoltua vuonna 1924 Marie Steiner peri tämän kirjallisen jäämistön ja julkaisi seuraavan kahdenkymmenen vuoden aikana yli viisisataa julkaisua lähinnä pikakirjoituksella tallennetuista luennoista. Marie Steinerin ja antroposofisen lääkinnän kehittäjän Ita Wegmanin ristiriitojen vuoksi lääkintä ja iso osa englantilaisista sekä hollantilaisista liikkeen jäsenistä irtautuivat Antroposofisen seuran ohjauksesta.


title: Marie Steiner

text: Marie Steiner kuoli 27. joulukuuta 1948 Beatenbergissa Sveitsissä.


title: Bagdadin taistelu (2003)

text: Bagdadin taistelu käytiin Irakin sodan aikana 5.–10. huhtikuuta 2003 kaupunkiin etenevien amerikkalaisjoukkojen ja sitä puolustavien irakilaisten välillä. Amerikkalaiset olivat edenneet kaupungin laitamille vain kolme viikkoa sodan alkamisen jälkeen ja kaupungin puolustus romahti lopulta nopeasti, vaikka alun perin oli pelätty sen olevan raskaasti linnoitettu.


title: Bagdadin taistelu (2003)

text: Jo ennen maahyökkäyksen alkamista oletettiin, että Saddam Husseinin kukistaminen vaatisi maahyökkäyksen Irakin pääkaupunki Bagdadiin. Samalla haluttiin kuitenkin välttää kaupunkisotaa, joka väistämättä tuottaisi suuria tuhoja alueen rakennuksille, siviiliväestölle ja taistelijoille molemmin puolin. Ratkaisu kaupungin nopeaksi valtaukseksi oli suunnitelma sen eristämisestä lännessä ja idässä. Joukkojen eristettyä Bagdadin ne tekisivät pistohyökkäyksiä kaupungin puolustajia vastaan toivoen tämän johtavan puolustajien ja Baath-puolueen hallinnon romahtamiseen. Kuten sodankäynnissä on josku tapana tapahtua, alkuperäiset suunnitelmat oli asetettava syrjään. 3. jalkaväkidivisioona saavutti tavoitteensa Bagdadin reunamilla vain kolme viikkoa sodan alkamisen jälkeen. Divisioonan oli tarkoitus alkuperäisen suunnitelman mukaan piirittää Bagdad lännessä, mutta itäosan piirityksestä vastaava 1. merijalkaväendivisioona eteni huomattavasti hitaammin maan keskiosien tiheään asutettujen alueiden läpi, jossa se kohtasi Irakin tasavaltalaiskaartin panssaroituja joukkoja ja ulkomaalasia taistelijoita.


title: Bagdadin taistelu (2003)

text: Lähistöllä aikaisemmin käytyjen taistelujen perusteella pääteltiin, että Bagdadin puolustus oli murenemassa. Tiedustelutietojen mukaan kaupunkia ei oltu myöskään linnoitettu raskaasti. Alun perin oli oletettu, että Saddam olisi tehnyt kaupungista raskaasti puolustetun loukun vihollisien joukoille. Todellisuudessa Saddam oli asettanut kaupunkia puolustamaan vain verrattain pienen joukon, joka koostui kolmesta tasavaltalaiskaartin prikaatista ja Fedayeen Saddam -järjestön puolisotilaallisista joukoista. 3. jalkaväkidivisioonaa komentanut kenraalimajuri Buford Blount päätti olla odottamatta merijalkaväen saapumista ja aloitti tiedusteluhyökkäykset kaupunkia vastaan.


title: Bagdadin taistelu (2003)

text: Amerikkalaisten ensimmäinen pistohyökkäys kaupunkiin toteutettiin 5. huhtikuuta. Noin 29 M1 Abrams ja 14 M2 Bradley -panssariajoneuvoa hyökkäsi kaupungin keskustan läpi lentokenttää kohti. Etenevää joukkoa tulitettiin käsiasein ja singoin, mutta amerikkalaisten raskas panssarointi kesti vihollisen tulen. Yksi Abrams menetettiin kuitenkin vihollisen onnekkaasta osumasta ja se jouduttiin hylkäämään. Muut hyökkäykseen osallistuneet ajoneuvot tarvitsivat vain pientä huoltoa yhteensä 140 minuuttia kestäneen operaation jälkeen. Hyökkäys vahvisti Bagdadin puolustuksen heikkouden. Seuraavana päivänä amerikkalaiset Tigrisjoen ylittävän maantiesillan ja saman päivän iltana he joutuivat ankaran irakilaisen vastahyökkäyksen kohteeksi. Hyökkäys lamautettiin tykistöllä, suoratulella, sekä Fairchild-Republic A-10 Thunderbolt -lentokoneiden tekemillä rynnäköillä.


title: Bagdadin taistelu (2003)

text: 7. huhtikuuta aloitettiin toinen pistohyökkäykseksi tarkoitettu isku Bagdadiin. Eversti Dave Perkins johti kolme pataljoonaa kaupungin keskustaan. Tarkoituksena oli, että ne vetäytyisivät lopulta takaisin, mutta Perkin päätti ottaa asemat kaupungista. Puolustusasemat ottaneet joukot joutuivat pieneten irakilaisjoukkojen hyökkäysten kohteeksi, mutta ankarammat taistelut käytiin irakilaisten ja amerikkalaisten huoltoyhteyksiä suojanneen jalkaväen pataljoonan välillä. Pataljoonaa vastaan hyökkäsi Fedayeen Saddamin ja tasavaltalaiskaartin lisäksi Irakiin saapuneet syyrialaiset vapaaehtoiset. Jalkaväenpataljoona kesti kuitenkin taistelun ankarimpiin kuuluneet yhteenotot ja huoltoyhteys kaupungin keskustaan edenneisiin joukkoihin säilytettiin. Samana päivänä myös merijalkaväki oli saapunut Bagdadin liepeille sen murrettua puolustajien asemat Dijalajoella ja eteneminen jatkui Bagdadiin. Vielä 8. huhtikuuta käytiin yhteenottoja puolustajien kanssa, mutta 9. huhtikuuta suurin osa kaupungin puolustajista oli laskenut aseensa ja sulautunut kaupungin siviiliväestön keskuuteen. Bagdadia pidettiin vallattuna 10. huhtikuuta mennessä.


title: Bagdadin taistelu (2003)

text: Amerikkalaisten tappiot jäivät suhteellisen vähäiseksi. He menettivät 34 kaatuneina ja 250 haavoittuneina. Irakilaisten tappioista ei ole varmuutta. Erään arvion mukaan noin 2 300 irakilaista sai surmansa, mutta luku saattaa olla suurempikin. Kaupungissa oleskelleet Saddam Husseinin poikien Udai Husseinin ja Qusai Husseinin onnistui paeta Bagdadista. Väkivaltaisuudet ja ryöstelyt yleistyivät kaupungin valtauksen jälkeen. Esimerkiksi Irakin kansallismuseosta ryöstettiin yli 15 000 esinettä. Osa esineistä saatiin sittemmin takaisin, mutta osa on edelleen kateissa.


title: Töölöntori

text: Töölöntori () on tori Helsingissä Taka-Töölössä Runeberginkadun ja Topeliuksenkadun risteyksessä. Se rajoittuu Runeberginkadun, Tykistönkadun, Töölöntorinkadun ja Sandelsinkadun väliin.


title: Töölöntori

text: Useimmat talot Töölöntorin ympärillä ovat umpikorttelitaloja jotka on rakennettu 1930-luvulla. Taka-Töölön 1930-luvun alun asuinkerrostaloarkkitehtuurissa on vaikutteita klassismista ja art deco -tyylistä sekä myös funktionalismista. Torin kohdalla Runeberginkadun toisella puolella sijaitsee Kulttuuritalo Sandels, jonka naapurina on myös Töölön kirkko.


title: Töölöntori

text: Tori oli merkittynä jo Töölön vuosina 1906 ja 1916 vahvistetuissa asemakaavoissa. Aluksi sen nimeä oli Iso tori tai Isotori (), mutta vuonna 1928 se sai nykyisen nimensä.


title: Töölöntori

text: Torilla on torikauppaa maanantaisin klo 6.30–14 ja tiistaista lauantaihin klo 6.30–18.


title: Töölöntori

text: Raitiovaunulinja viidellä oli päätepysäkki Töölöntorilla vuosina 1958–1985.


title: Töölöntori

text: Sandelsinkadulla Töölöntorin reunalla sijatseva Alko muutti syyskuussa 2017 tyylinsä nostalgiseksi. Siellä on palvelutiski, jolta myynti tapahtuu vanhaan malliin. Alkon toimitusjohtajana vielä alkuvuodesta 2017 toiminut Hille Korhonen on todennut: "Siihen aikaan, kun Alkossa oli tiskimyymälöitä, rekrytointiohjeissa todettiin, että pitää olla virkamiesmäinen käytös eli ei saanut hymyillä. En tiedä, onnistuuko se tänä päivänä"


title: Toinen maailma (televisio-ohjelma)

text: Toinen maailma () on vuonna 2016 valmistunut tanskalainen koko perheelle suunnattu joulukalenteri. Sarjan ensimmäinen jakso lähetettiin Tanskan DR1-kanavalla 1. joulukuuta 2016 ja uusi jakso lähetettiin joka päivä jouluaattoon asti.


title: Toinen maailma (televisio-ohjelma)

text: Sarjan kuvaukset alkoivat marraskuussa 2015 ja viimeiset jaksot kuvattiin Egeskovin linnassa 30. kesäkuuta 2016.


title: Toinen maailma (televisio-ohjelma)

text: Käsikirjoituksen ovat kirjoittaneet Bo Hr. Hansen ja Nikolaj Scherfig, joiden käsiala on myös "Jesus og Josefine" (2003) ja "Mikkel og Guldkortet" (2008). Sarja on ohjannut Lars Kaalund, joka on ohjannut mm. "Rita".


title: Lehtori M

text: Lehtori M oli Mainos-television vuonna 1972 tuottama ja esittämä televisiosarja lapsille. Sarja keskittyi koulun opettajien ja oppilaiden, etenkin musiikinopettaja Musan, arkipäivään.


title: Lehtori M

text: Sarjaa kuvattiin Tapiolan yhteiskoulussa, ja siinä näytteli ammattinäyttelijöiden ohella koulun oppilaita.


title: Basran taistelu (2003)

text: Basran taistelu oli Irakin sodan aikana käyty taistelu Irakin ja brittien välillä 23. maaliskuuta – 7. huhtikuuta 2003. Basra oli Irakin toiseksi suurin kaupunki ja tärkein satama, jonka asukkaat olivat Saddam Husseinia vastustaneita šiioja. Kaupunki kukistui joihinkin muihin Irakin osiin verrattuna helposti, mutta sodan jälkeisen ajan suunnittelun puute johti väkivaltaisuuksiin.


title: Basran taistelu (2003)

text: Irakin sodan alkuvaiheessa britit ja Yhdysvaltain merijalkaväki valtasivat Umm Qasrin sataman ja Fawin niemimaan, minkä jälkeen amerikkalaiset etenivät maan muihin osiin ja britit valtasivat Rumaylahin öljykentät. Brittien seuraavaksi tavoitteeksi jäi Basran kaupungin valtaus. Basra oli tuolloin Irakin toiseksi suurin kaupunki ja merkittävin satama. Asukkaita kaupungissa oli noin 1,25 miljoonaa. Basran valtauksesta vastasi kenraalimajuri Robin Brimsin johtama 1. panssaridivisioona ja Basran puolustuksesta vastasi kenraali Ali Hasan al-Majid, joka tunnettiin myös lempinimellä Kemikaali-Ali kurdeja vastaan 1980-luvulla tehtyjen hermokaasuhyökkäysten mukaan. Puolustajien joukot koostuivat paitsi Irakin armeijan sotilaista, mutta myös Baath-puolueen puolisotilaallisista joukoista.


title: Basran taistelu (2003)

text: Basran asukkaat olivat pääasiassa šiiamuslimeja, joiden kapinan Saddam Hussein oli kukistanut verisesti Persianlahden sodan jälkeen vuonna 1991. Kaupunkilaisten odotettiinkin tilaisuuden tullen kääntyvän Irakin hallinnon joukkoja vastaan.


title: Basran taistelu (2003)

text: Brittien 1. panssaridivisioona ympäröi Basran 23. maaliskuuta 2003. Kaupunkia ei kuitenkaan piiritetty, vaan paikallisten sallittiin lähteä kaupungista vapaasti. Näin toivottiin ehkäistävän siviiliuhreja, ja menetelmä kannusti myös irakilaisia sotilaita poistumaan kaupungista. Irakilaiset puolustajat yrittivät puolestaan provosoida britit tekemään hyökkäyksen kaupunkiin, jossa heidän panssarivaununsa voitaisiin väijyttää kaupungin kaduilla. 26. maaliskuuta 2003 irakilaiset T-55-panssarivaunut hyökkäsivät tämä taka-ajatuksenaan brittejä vastaan. Brittien Challenger 2 -panssarivaunut kykenivät kuitenkin tulittamaan irakilaisia huomattavasti pidemmän matkan takaa, ja 15 irakilaista vaunua tuhottiin ilman, että britit kärsivät tappioita.


title: Basran taistelu (2003)

text: 31. maaliskuuta 2003 brittien tiedustelujoukot alkoivat soluttautua kaupunkiin tehden iskuja esimerkiksi irakilaisia upseereja vastaan ja ohjaten omien tykistötulta ja ilma-iskuja. Huhtikuun alussa aloitettiin pistohyökkäykset Warrior-panssarivaunuilla puolustajia vastaan. Puolustuksen romahdus koitti 5. huhtikuuta, jolloin amerikkalainen F-16-hävittäjäpommittaja iski Alin tukikohtana toiminutta rakennusta vastaan JDAM-pommilla. Alin huhuttiin kuolleen, mutta vaikka todellisuudessa hän jäi henkiin, puolustajien taistelutahto romahti. 6. huhtikuuta britit tekivät tiedusteluhyökkäyksen kaupunkia vastaan ja sen tulosten perusteella päätettiin lopulta vallata itse kaupunki. Joukoille annettiin hyökkäyskäsky kello 23.00 ja kaupunki vallattiin yön aikana. Viimeiset taistelut käytiin illalla 7. huhtikuuta.


title: Basran taistelu (2003)

text: Brittien taktiikan ja myötämielisen väestön takia suuremmilta vahingoilta esimerkiksi kaupungin infrastruktuurille vältyttiin. Irakin muiden osien läpi etenevät amerikkalaiset joutuivat käymään huomattavasti tuhoisampia taisteluja. Toisaalta brittien taktiikka johti myös siihen, että monet kaupungissa olleet Baath-puolueen jäsenet pääsivät pakenemaan ja osa liittyi todennäköisesti sittemmin miehittäjiä vastustaneisiin kapinallisiin. Kaupungin puolustajien komentaja Kemikaali-Ali jäi kiinni vasta sodan jälkeen. Kaupunki koki myös Bagdadin kaltaisen ryöstelyjen ja väkivallan aallon heti kaupungin valtauksen jälkeen. Koko Basran alueella mukaan lukien sen lähistöllä käydyissä taisteluissa kaatui arviolta 425-535 irakilaista. Britit ottivat sodan jälkeen vastuun Basran ja neljän sitä ympäröineen maakunnan miehityksestä. Kunnollista suunnitelmaa sodan jälkeisestä asioiden järjestelystä ei ollut, ja väkivaltaisuudet lisääntyivät vuodesta 2004 eteenpäin. Myöhemmin ongelmia aiheuttaisivat eri šiialaiset asejoukot.


title: Kilpijärvi (Iisalmi)

text: Kilpijärvi on Pohjois-Savossa Iisalmessa sijaitseva järvi.


title: Kilpijärvi (Iisalmi)

text: Järven pinta-ala on 910 hehtaaria eli 9,1 neliökilometriä. Se on 7,4 kilometriä pitkä ja 3,2 kilometriä leveä järvi, joka muodostuu kolmesta järvenosasta. Suurin järvenosa muodostuu järvenselästä, joka jää Sourunsaaren länsipuolelle ja laskee Kilpivirtaa myöten järven läntiseen osaan, jota kutsutaan Paloisjärveksi. Sen luusua sijaitsee Iisalmen keskustaajamassa Sankarniemen kohdalla. Itäinen järvenosa Tikanselkä jää Sourunsaaren taakse ja siihen laskee Tikankoski. Järvenselän eteläpää kapenee pitkäksi lahdeksi, jonka eteläpäässä sijaitsevat lahden laajentumat Sahi ja Pölöhlampi.


title: Kilpijärvi (Iisalmi)

text: Järvessä on laskettu olevan 13 saarta. Niiden yhteispinta-ala on 119 hehtaaria, mikä on noin 11,6 prosenttia järven kokonaispinta-alasta. Saarista Sourunsaari on yli neliökilometrin suuruinen, Kokonsaari ja Pölöhsaari ovat yli hehtaarin suuruisia, muut kymmenen saarta ovat yli aarin kokoisia. Kokonsaari ja Pukkisaari sijaitsevat Sourunsaaren vieressä järvenselän sivulla, Laukkusaari sijaitsee Paloisjärven Makkaralahdella ja Pikkusaari Kilpivirran alapuolella.


title: Kilpijärvi (Iisalmi)

text: Järven tilavuus on 31 miljoonaa kuutiometriä eli 0,031 kuutiokilometriä. Järven keskisyvyys on 3,5 metriä ja suurin syvyys on 18,1 metriä. Järvenselkää pitkin kulkee syvänne, joka alkaa Kokonsaaren edustalta ja päättyy etelässä Sahissa lahdenpohjukkaan. Syvin kohta sijaitsee syvänteen keskikohdassa Sourunsaaren Kuvajaniemen edustalla.


title: Kilpijärvi (Iisalmi)

text: Järven rantaviivan pituus on 54 kilometriä, josta saarten rantaviivan yhteispituus on 11 kilometriä. Suurin osa rannoista on alavalla maalla, mutta paikoin kohoaa rannasta korkeita mäkiä. Sellainen on esimerkiksi Paloisvuori, joka nousee järvenpinnasta yli 45 metrin korkeuteen. Paloisjärvi on jäänyt lähes kokonaan Iisalmen keskustaajaman sisälle, missä rantoihin asti ulottuvat kaupunginosat Lippuniemi, Paloinen, Kangas, Makkaralahti, Pitkälahti ja Tervakangas. Savon rata ylittää Paloisjärven luusuassa Paloisvirran Paloisten ja Kankaan välillä. Muut järvenosat ovat haja-asutusalueella, missä peltomaat vaihtelevat rannoilla metsämaiden kanssa. Valtatie 5 ylittää Kilpivirran, ja siitä haarautuvat yhdystiet 16229 ja 16232 kiertävät järven rantoja lännessä ja pohjoisessa. Pohjoisessa sijaitsee Tervakankaan ja etelässä Sahin kulmakunnat.


title: Kilpijärvi (Iisalmi)

text: Kilpijärveä ei säännöstellä, mutta alajuoksulla olevaa Porovettä kylläkin. Poroveden säännöstely vaikuttaa Kilpijärven vedenpinnan korkeuteen ali- ja keskivirtaama-aikoina. Silloin Poroveden ja Kilpijärven vedenpinnat ovat likimain samalla tasolla. Tulva-aikoina Kilpijärven vedenpinta saatta olla lähes metrin korkeammalla kuin se on Porovedessä.


title: Kilpijärvi (Iisalmi)

text: Järvi sijaitsee Vuoksen vesistössä (vesistöaluetunnus 04) Iisalmen reitin valuma-alueen (04.5) Sonkajärven reitin valuma-alueella (04.58), jonka Kilpijärven–Hernejärven alueeseen (04.581) järvi kuuluu. Järven vedenpinnan korkeus on 85,9 metriä mpy. Järvi on Koukunjoen läpivirtausjärvi, ja siksi sen vesi vaihtuu nopeasti.


title: Kilpijärvi (Iisalmi)

text: Valuma-alue saa pääosan vedestään Koukonjoesta, joka virtaa Hernejärvestä (278 ha) Kilpijärveen Viitaanjärven (362 ha) läpi. Koukunjoki tuo pohjoisesta Matkusjoen vesiä Matkusjoen alaosan alueelta (04.582) sekä lisäksi pienemmältä Varpasjoen valuma-alueelta (04.589) Hernejärveen laskevat vedet.


title: Kilpijärvi (Iisalmi)

text: Kilpijärven alueella on kuusi yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Makkaralahden ja Kankaan pohjoispuolella sijaitsevat Parkatin lammet (1 ha), Tervakankaalla sijaitseva matala Poskilampi (23 ha), Kilpijärven Pohjoislahteen laskevat Pohjoislampi (2 ha) ja Pikku Pohjoislampi, sekä vielä Tikanselkään laskeva Tikanlampi (1 ha). Kilpijärvi laskee Paloisjärven kautta Poroveteen Paloisvirran kautta.


title: Jean-Claude Arnault

text: Jean-Claude Arnault, "Kulturprofilen", (s. 15. elokuuta 1946 Marseille, Ranska) on ranskalais-ruotsalainen valokuvaaja, teatteriohjaaja ja tukholmalaisen kulttuurinäyttämö Forumin taiteellinen johtaja. Hänen puolisonsa on Ruotsin akatemian johtaja Katarina Frostenson.


title: Jean-Claude Arnault

text: 60-vuotispäivähaastattelussa Arnault kertoi tulleensa Ruotsiin ensi kerran 1965. Hän työskenteli silloin Uumajassa tukinuitossa ja opetteli ruotsia. Hän palasi Ranskaan ja opiskeli Pariisissa vuonna 1968 vähän ennen opiskelijamellakoita. Vielä samana vuonna hän palasi Ruotsiin opiskelemaan Tukholman Foto & Filmskolaniin, ja hän opiskeli myös Christer Strömholmin ohjauksessa. Hän liikkui Fred Åkerströmin ja Olle Bonniérin lähipiirissä, jotka tutustuttivat hänet ruotsalaisiin kulttuuripiireihin. Vuonna 1978 hän oli perustamassa Stockholms Musikdramatiska Ensemblea, jossa hän toimi ohjaajana. Hän toimi noin vuonna 2009 Ersatz-kustantamon kirjoitussarjan "Ersatz Essay" toimittajana.


title: Jean-Claude Arnault

text:
Dagens Nyheterin mukaan Arnault on vuotanut etukäteen tietoja Nobelin kirjallisuuspalkinnon saajista.
Arnault johtaa yhdessä vaimonsa kanssa yritystä Forum Jean Claude Arnault HB, jota on rahoittanut muun muassa Ruotsin valtion kulttuurineuvosto. Ruotsin akatemia, joka on rahoittanut vuodesta 2010 yrityksen toimintaa vuosittain 126 000 kruunulla, katkaisi 23. marraskuuta 2017 kaiken yhteistyön Arnaultin kanssa. Syyksi on ilmoitettu Dagens Nyheterin selvitys Arnaultin käytöksestä sekä hänen käyttäytymisensä Akatemian jäseniä, näiden tyttäriä, puolisoita ja Akatemian kanslian työntekijöitä kohtaan.


title: Jean-Claude Arnault

text: Arnault tuomittiin lokakuussa 2018 Ruotsissa käräjäoikeudessa yhdestä raiskauksesta. Häntä syytettiin kahdesta raiskauksesta, mutta tällöin toinen syyte hylättiin. Arnault sai kahden vuoden vankeustuomion. Päätöksestä valitettiin hovioikeuteen, joka joulukuussa 2018 tuomitsi hänet myös toisesta raiskauksesta ja korotti tuomiota kuudella kuukaudella, kahdeksi ja puoleksi vuodeksi.


title: Fenmetratsiini

text: Fenmetratsiini on keskushermostoa stimuloiva aine. Yhdistettä on aiemmin käytetty laihdutuslääkkeenä, mutta se on vedetty markkinoilta väärinkäytön ja riippuvuuden vuoksi. Fenmetratsiini tunnetaan myös lääkenimellä "Preludin".


title: Fenmetratsiini

text: Huoneenlämpötilassa fenmetratsiini on nestettä. Sen hydrokloridisuola on kiinteää kiteistä ainetta. Fenmetratsiini on sympatomimeettinen yhdiste ja sillä on keskushermostoa aktivoivia, piristäviä ja ruokahalua vähentäviä ominaisuuksia. Ominaisuudet ovat verrattavissa amfetamiiniin. Fenmetratsiini lisää dopamiinin ja noradrenaliinin vapautumista, mikä aiheuttaa hyvänolon tunnetta. Tämän vuoksi yhdistettä on käytetty viihdekäytössä. Fenmetratsiini tuli markkinoille Yhdysvalloissa vuonna 1954 ja vedettiin pois markkinoilta vuonna 1965 väärinkäytön ja voimakkaan riippuvuusvaikutuksen vuoksi. Erityisesti ainetta väärinkäytettiin 1960- ja 1970-luvuilla. fenmetratsiinin huumausaineeksi psykotrooppisia aineita koskevassa yleissopimuksessa vuonna 1971.


title: Fenmetratsiini

text: Fenmetratsiinin valmistuksen ensimmäisessä vaiheessa propiofenoni bromataan bromipropiofenoniksi. Tämä reagoi N-bentsyylietanoliamiinin kanssa ja muodostuva välituote syklisoidaan fenmetratsiiniksi väkevän rikkihappoliuoksen avulla.


title: Mobira Senator

text: Mobira Senator on Mobiran valmistama autoradiopuhelin. Puhelin on Nokia Oyj:n ensimmäinen. Puhelin painoi 9800 grammaa, ja se julkaistiin tammikuussa 1982.


title: Cesár Sampson

text: Cesár Sampson (s. 18. elokuuta 1983) on itävaltalainen laulaja ja lauluntekijä. Hän edusti Itävaltaa kappaleella "Nobody But You" vuoden 2018 Eurovision laulukilpailussa Lissabonissa. Sampson on aiemmin toiminut Bulgarian vuosien 2016 ja 2017 esitysten taustalaulajana.


Luettelo Haapajärven julkisista taideteoksista ja muistomerkeistä sisältää Haapajärven kaupungissa olevat pysyvät patsaat, muistomerkit ja muistolaatat.


title: Get Down Saturday Night

text: Get Down Saturday Night on yhdysvaltalaisen R&B-artistin Oliver Cheathamin kappale, joka julkaistiin vuonna 1983 hänen toisen albuminsa "Saturday Night" ensimmäisenä singlenä. Saman vuoden keväällä kappale sijoittui Yhdysvaltain R&B-musiikkilistan sijalle 37. sekä Britannian singlelistan sijalle 38. Kappale on esiintynyt videopelin "" ääniraidassa sekä vuoden 2015 elokuvassa "Ex Machina".


title: The Whispers

text: The Whispers on yhdysvaltalainen vuonna 1964 perustettu yhtye Los Angelesista, Kaliforniasta, joka on julkaissut hittikappaleita 1960-luvun lopulta asti. Yhtye sai nimensä Vocal Group Hall of Fameen vuonna 2003 ja voitti Rhythm and Blues Foundationin "Pioneer Award" -palkinnon vuonna 2008.


title: Jerry Calliste Jr.

text: Jerry Calliste Jr. (s. Gerald C. Calliste Jr., 26. marraskuuta 1965 Bronx, New York), joka tunnetaan myös nimellä Hashim, on yhdysvaltalainen yrittäjä, johtava tuottaja, lauluntekijä, tuottaja, musiikkikustantaja ja entinen DJ, joka tunnetaan parhaiten kansainväliseksi hitiksi tulleesta vuoden 1983 kappaleestaan ”Al-Naafiysh (The Soul)”.


title: Torstai-lehti

text: Torstai-lehti on Alajärvellä ilmestyvä ilmaisjakelulehti, joka jaetaan kotitalouksiin 12 kunnan alueella. Torstaisin ilmestyvän lehden levikki on noin 15 000. Näköislehti on luettavissa keskiviikkona. Lehden kustantaja on Järvi-Pohjanmaan Viestintä Oy. Päätoimittaja on Tuula Jokiaho.


title: Torstai-lehti

text: Lehteä jaetaan Alajärvellä, Soinissa, Vimpelissä, Lappajärvellä, Kyyjärvellä, Karstulassa, Perhossa ja Evijärvellä sekä Vetelin Patanassa, Räyringissä ja Pulkkisessa, Ähtärin Itä-Ähtärissä, Kuortaneen Ruonalla ja Leppälänkylässä sekä Lapuan Kauhajärvellä.


title: Formula 3000 -kausi 2001

text: Formula 3000 -kausi 2001 oli Formula 3000 -sarjan 17. kausi. Kausi alkoi 31. maaliskuuta Brasiliasta ja päättyi 15. syyskuuta Italian Monzaan. Kilpailut ajettiin Formula 1 -sarjan kisaviikonloppujen yhteydessä.


title: Formula 3000 -kausi 2001

text: Kauden mestaruuden voitti brittiläinen Justin Wilson. Toiseksi sijoittui australialainen Mark Webber ja kolmanneksi tšekkiläinen Tomáš Enge.


Luettelo Iin julkisista taideteoksista ja muistomerkeistä sisältää Iin kunnassa olevat pysyvät patsaat, muistomerkit ja muistolaatat. Iihin on liitetty Kuivaniemen kunta.


title: Chosen One

text: Chosen One on suomalaisen rap-artisti Gettomasan ensimmäinen sooloalbumi, joka julkaistiin 11. maaliskuuta vuonna 2016. Albumin kappaleista suurimman osan tuotti Ruuben, jonka kanssa Gettomasa oli tehnyt edellisen levynsä "Vellamo LP."


title: Chosen One

text: Albumissa Gettomasa käsittelee mm. arkisia ilmiöitä ja ihmissuhteita. Paljon huomiota saaneessa kappaleessa "Pelkuri" Gettomasa käsittelee alkoholisti-isän lapsena varttumista.


title: Chosen One

text: "Chosen One" debytoi Suomen virallisen listan sijalla 18, ja pysyi listalla yhteensä kolme viikkoa.


Luettelo Hattulan julkisista taideteoksista ja muistomerkeistä sisältää Hattulan kunnassa olevat pysyvät patsaat, muistomerkit ja muistolaatat. Hattulaan on liitetty Tyrvännön kunta.


title: Uskonkriisi

text: Uskonkriisi tai hengellinen kriisi on identiteettikriisi, jossa henkilö kokee voimakkaita muutoksia omissa arvoissaan, asenteissaan, identiteetissään ja asioiden tärkeysjärjestyksessä. Sen laukaisee tyypillisesti jokin spontaani hengellinen kokemus. Uskonkriisi voi häiritä merkittävästi psyykkistä, sosiaalista ja ammatillista toimintaa.


title: Uskonkriisi

text: Agrimsonin ja Taftin mukaan Uskonkriisi voidaan kuvailla erityisenä menetyksen tunteena tai murehtimisen muotona, johon liittyy tunne elämän merkityksettömyydestä, mikä johtaa merkittävään muutokseen siinä, kuinka yksilö tai yhteisö kokee oman elämäntapansa.


title: Formula 3000 -kausi 2000

text: Formula 3000 -kausi 2000 oli Formula 3000 -sarjan 16. kausi. Kausi alkoi 8. huhtikuuta Italian San Marinosta ja päättyi 26. elokuuta Belgiaan. Kilpailut ajettiin Formula 1 -sarjan kisaviikonloppujen yhteydessä.


title: Formula 3000 -kausi 2000

text: Kauden mestaruuden voitti brasilialainen Bruno Junqueira. Toiseksi sijoittui ranskalainen Nicolas Minassian ja kolmanneksi australialainen Mark Webber.


title: Heikki Väyrynen

text: Heikki Allan Väyrynen (18. toukokuuta 1888 Pielisjärvi – 29. elokuuta 1956) oli suomalainen geologi. Väyrynen toimi Teknillisessä korkeakoulussa geologian ja mineralogian professorina vuodesta 1940.


title: Heikki Väyrynen

text: Heikki Väyrysen mukaan on nimetty mineraali väyryneniitti.


title: Alsedo-luokka

text: Alsedo-luokka oli Espanjan laivaston kolmen 1920-luvulla valmistetun aluksen muodostama hävittäjäluokka.


title: Alsedo-luokka

text: Luokan alusten hankinta vahvistettiin vuonna 1915 ja ne muistuttivat Hawthorn Leslien valmistamia Britannian kuninkaallisen laivaston M-luokan aluksia "HMS Mansfieldia" ja "HMS Mentoria". Alusten pääaseina oli kolme yksiputkista neljän tuuman 40 pituuskaliiperin Vickers-Carracan valmistamaa tykkiä, jotka oli asennettu puolikilvin suojattuihin tykkiasemiin. Tykki No.2 oli asennettu toisen ja kolmannen savuhormin väliin. Kaksi 47 millimetrin ilmatorjuntatykkiä oli asennettu etukannen takaosaan kahtapuolen. Aseistuksen täydensivät kaksi kaksiputkista 21 tuuman torpedosettiä, jotka oli asennettu keskilaivaan.


title: Alsedo-luokka

text: Alusten propulsiojärjestelmä tuotti 33 000 hevosvoimaa, mikä mahdollisti 34 solmun maksiminopeuden. "Alsado" saavutti koeajoissa peräti 37,2 solmun nopeuden, vaikkakin ilman aseistusta. Muut luokan alukset saavuttivat 26 solmua noin 37 000 hevosvoimalla.


title: Herkooli

text: Herkooli on Ilmajoella sijaitseva entinen kartano, jonka vuonna 1893 valmistunut päärakennus sijaitsee Kyrönjoen länsirannalla Nikkolan sillan pielessä. Kartanon kukoistusaikaa oli 1800- ja 1900-luvun vaihde, jolloin se oli Karl Johan Herrgårdin omistuksessa ja sai hänen sukunimestään kansan suussa nimen Herkooli. Suurimmillaan yli tuhannen hehtaarin tilalla oli 40 hengen palvelusväki, kuutisenkymmentä lehmää ja 22 hevosta.


title: Herkooli

text: Herkooli on osa Nikkolan ja Pirilän jokivarsiasutusta, jonka Museovirasto on luokitellut kuuluvaksi Suomen valtakunnallisesti merkittäviin rakennettuihin kulttuuriympäristöihin.. Herkoolin pohjoispuolella avautuu Alajoen lakeusmaisema, joka kuuluu Suomen valtakunnallisesti arvokkaisiin maisema-alueisiin.


title: Herkooli

text: Herkooli on alun perin Talvitien suvun hallitsema, Ilmajoen kenties vanhin maatila, josta löytyy merkintöjä 1400-luvulta alkaen. Vuonna 1664 se sai kievarioikeudet.


title: Herkooli

text: Vuonna 1874 maatilan osti vaasalainen Karl Johan Herrgård, joka oli innokas fennomaani, mikä saattoi olla yksi syistä miksi hän halusi muuttaa Vaasasta suomenkieliselle alueelle. Herrgårdin Aline-vaimo oli miehensä serkku ja vauraan vaasalaisen laivanvarustajan Carl Gustaf Wolffin tytär. Kaupunkilaispariskunta sai opetella maanviljelyksen ja kartanonpidon taidot alusta pitäen, mutta he onnistuivat siinä hyvin.


title: Herkooli

text: Herkoolin toinen isäntä John Herrgård ajoi kartanonsa konkurssiin ja teki itsemurhan hävittyään paljon rahaa pörssiromahduksessa. Rakennukset, karja ja pellot myytiin. Päärakennuksesta tehtiin Peltoniemen kansakoulu, ja se jatkoi alakouluna kuutisen vuosikymmentä peruskouluaikaan saakka, kunnes sille rakennettiin lähistölle uudet koulutilat. 1980- ja 1990-luvun vaihteessa Herkoolin kiinteistö oli Ilmajoen Säästöpankin omistuksessa. Silloin Ilmajoen Käsi- ja Taideteollisuusoppilaitoksen opiskelijat entistivät Herkoolin päärakennuksen alkuperäiseen tyyliinsä. Konkurssissa menetetty irtaimisto pyrittiin korvaamaan kerätyillä ja teetetyillä kalusteilla.


title: Herkooli

text: 1990-luvulta alkaen Herkoolin päärakennus toimi lähes 20 vuotta tilausravintolana ja suosittuna häiden pitopaikkana. Vuonna 2014 Herkooli pakkohuutokaupattiin eikä uusi omistaja jatkanut ravintolatoimintaa.


title: Herkooli

text: Vuonna 2008 "Piiri"-televisiosarjan jakso käsitteli Herkoolin kartanon väitettyä kummittelua.


title: Välttämönselkä

text: Välttämönselkä on Lapissa Ranualla sijaitseva järvi. Järven vedenpinnan korkeus on samalla tasolla kuin Simojärvellä. Tämän vuoksi Välttämönselkää voidaan pitää myös yhtenä osanan Simojärveä.


title: Välttämönselkä

text: Järven pinta-ala on 1 010 hehtaaria eli 10 neliökilometriä. Se on 7,1 kilometriä pitkä ja 5 kilometriä leveä. Järvi on mutkainen johtuen lännestä itään työntyvästä Korteniemestä. Niemen pohjoispuolelle jää Välttämönselkä, itäpuolelle Koivusaaren taakse Lautaselkä ja Korteniemen eteläpuolella sijaitsee Korkesalmen kapeikon taakse Kortejärvi ja Kaitajärvi.


title: Välttämönselkä

text: Järvessä on laskettu olevan 15 saarta. Niiden yhteispinta-ala on 35 hehtaaria, mikä on noin 3,4 % järven kokonaispinta-alasta. Saarista Koivusaari, Marjasaari, Jänissaari ja Luhtaniemi ovat yli hehtaarin suuruisia, 10 saarta on yli aarin ja yksi on alle aarin kokoinen. Muita karttoihin nimettyjä saaria ovat vielä Koirasaari, Kortesaari, Peltosaari, Hautasaari, Isosaari ja Korkiasaari.


title: Välttämönselkä

text: Järvi on luodattu ja siitä on julkaistu syvyyskartat. Sen tilavuus on 17 miljoonaa kuutiometriä eli 0,017 kuutiokilometriä. Järven keskisyvyys on 1,7 metriä ja suurin syvyys on 13,8 metriä. Syvin kohta sijaitsee aivan Korteniemen pohjoispuolella. Toinen syvänne sijaitsee Isosaaren edustalla ja siinä kohtaa on 12 metriä syvää.


title: Välttämönselkä

text: Järven rantaviivan pituus on 47 kilometriä, josta saarten rantaviivan yhteispituus on 7 kilometriä. Järven rannat ovat alavaa metsämaata, jota suot rikkovat paikoitellen. Suurin rannan tuntumaassa oleva mäki on Välttämönvaara, joka kohoaa lähes 25 metrin korkeudelle. Asutus on lähinnä haja-asutusta, jonka väliin on rakennettu runsaasti vapaa-ajan asuntoja. Järven lounaisosaa seuraavat seututie 941 ja yhdystie 19761. Järven muuta rannat saavuttaa mainittuja teitä yhdistävältä yhdystieltä 19599.


title: Välttämönselkä

text: Järvi sijaitsee Simojoen vesistössä (vesistöaluetunnus 64) Simojoen yläosan alueella (64.04), jonka Ristijärven–Välttämönselän alueeseen (64.042) järvi kuuluu. Järven vedenpinnan korkeus on 176,3 metriä mpy. Valuma-alue saa pääosan vedestään Simojärvestä, mutta se saa jonkin verran myös Juurenjoen valuma-alueelta (64.046).


title: Välttämönselkä

text: Välttämönselän alueella on yhdeksän yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Hiisijärvi (96 ha), Kaitajärvi (44 ha), Patolampi (16 ha), Takkulampi (10 ha), Hiisilampi (6 ha) ja Takkalampi (6 ha). Välttämönselän laskujoki on Simojoki, joka tosin alkaa Auralampeen (53 ha) laskevana Välijokena.


title: Formula 3000 -kausi 1999

text: Formula 3000 -kausi 1999 oli Formula 3000 -sarjan 15. kausi. Kausi alkoi 1. toukokuuta Italian San Marinosta ja päättyi 25. syyskuuta Saksan Nürburgringille. Kilpailut ajettiin Formula 1 -sarjan kisaviikonloppujen yhteydessä.


title: Formula 3000 -kausi 1999

text: Kauden mestaruuden voitti saksalainen Nick Heidfeld. Toiseksi sijoittui tanskalainen Jason Watt ja kolmanneksi Uruguaylainen Gonzalo Rodríguez.


title: Ärjämöinen

text: Ärjämöinen on suomalaiseen kulttuuriperintöön kuuluva, talveen liittyvä taruhahmo.


title: Kajsa Vickhoff Lie

text: Kajsa Vickhoff Lie (s. 20. kesäkuuta 1998) on norjalainen alppihiihtäjä, joka edustaa Bærums Skiklubia.


title: Kajsa Vickhoff Lie

text: Lie voitti nuorten syöksylaskun ja supersuurpujottelun maailmanmestaruuden 2018.


title: Kajsa Vickhoff Lie

text: Alppihiihdon maailmancupissa Lie kilpaili ensimmäisen kerran Garmisch-Partenkirchenissä tammikuussa 2017. Maailmancupin pisteille hän laski ensimmäisen kerran Lake Louisen syöksylaskussa joulukuussa 2017 oltuaan 30:s. Parhaimmillaan hän on sijoittunut 16:nneksi Val Gardenan supersuurpujottelussa joulukuussa 2018.


title: Ruostekirpat

text: Ruostekirpat ("Neocrepidodera") on lehtikuoriaisten ("Chrysomelidae") heimoon kuuluva suku. Sukuun kuuluu maailmanlaajuisesti noin 100 lajia.


title: Nan Chauncy

text: Nan Chauncy, aiemmin Nan Rosenfeld, alkujaan "Nancen Beryl Masterman" (28. toukokuuta 1900  Northwood, Middlesex, Britannia – 1. toukokuuta 1970 Bagdad, Tasmania, Australia) oli brittiläissyntyinen australialainen lastenkirjailija.


title: Nan Chauncy

text: Perheen isän jouduttua vararikkoon Chauncy muutti 12-vuotiaana perheensä mukana Australiaan. Isä työskenteli ensin kunnaninsinöörinä, mutta sitten perhe muutti maaseudulle, jonne perustettiin hedelmänviljelystila. Chauncy oli aktiivisesti mukana partiotoiminnassa. Hän matkusti 1930 Englantiin ja opetti neljänä talvena partiotytöille englantia Tanskassa partiolaisten Spejderskolenissa. Sinä aikana hän aloitti kirjoittamisen ja kirjoitti julkaisemattoman aikuistenromaanin "Comfort Me with Apples". Tuolloin hän kävi 1934 myös Ruotsissa, Suomessa ja Neuvostoliitossa.


title: Nan Chauncy

text: Chauncy palasi Australiaan 1938 ja tutustui saksalaiseen pakolaiseen Helmut Anton Rosenfeldiin, ja he avioituivat samana vuonna. Hän ja hänen miehensä ottivat sukunimensä Rosenfeldin tilalle Chauncyn isoäidin nimen kohdattuaan sukunimensä vuoksi toisen maailmansodan aikana vihamielisyyttä. Perhe oli taloudellisesti tiukoilla, ja lisätuloja saadakseen Chauncy kirjoitti Wildlife-lehteen ja työskenteli televisioyhtiö ABC1:lle käsikirjoittajana.


title: Nan Chauncy

text: Chauncy oli kiinnostunut lastenkirjallisuudesta ja kirjoitti ihaillun kirjan "They Found a Cave" (1948), josta on tehty myös elokuva (1962). Australian Lastenkirjaneuvosto valitsi hänen seuraavan kirjansa "Tiger in the Bush" vuoden 1958 lastenkirjaksi. Hänen kirjansa ovat saaneet arvostusta erityisesti siksi, että hänen ansiostaan australialainen lastenkirjallisuus kehittyi realistisempaan suuntaan. Tapahtumaympäristönä niissä on yleensä Tasmania, ja hän oli ensimmäisiä, jotka suhtautuivat kirjoissaan alkuperäisasukkaisiin myötätuntoisesti ja kunnioittavasti. Chauncy kirjoitti lapsille myös tietokirjoja.


title: Nan Chauncy

text: Chauncyn veli oli klassisten kielten professori Kay Chauncy Masterman.


title: Nan Chauncy

text: Chauncy kuoli 69-vuotiaana syöpään kotonaan 1. toukokuuta 1970. Perheen hedelmänviljelystila Chauncy Vale on ollut 1940-luvulta lähtien suojelualue. Hänen miehensä ja tyttärensä lahjoittivat sen Southern Midlands Councilille luonnonsuojelu- ja virkistysalueeksi.


title: Nan Chauncy

text: Chauncyn muistoksi on perustettu lastenkirjallisuuspalkinto Nan Chauncy Award.


title: Itsenäisyydentie

text: Itsenäisyydentie on Jurvalan taajaman läpi kulkeva vanha valtatien 6 osa Luumäellä, kun tien uusi linjaus valmistui Jurvalan kylän eteläpuolelle. Tien varrella sijaitsevat P.E. kotimuseo Kotkaniemi ja Salpalinja. Tiehen liittyviä infotauluja on pystytetty ravintola Kahvi-Pakarin ja Satun Makioiden pihalle.


title: Itsenäisyydentie

text: Luumäen Itsenäisyydentie esittelee kohteita ja kertoo tarinoita sekä paikallisesta että koko Suomen historiasta. Vuosisatoja vanhan tien linjaus kertoo hallitsijoiden vaihtumisesta, itsenäistymisen vaikeista alkuvaiheista sekä viime sotien tapahtumista.


title: Itsenäisyydentie

text: Marraskuussa 2017 ilmoitettiin tien mahdollisesti jatkuvan kyseisellä nimellä Kouvolan rajalle asti.


title: Tiiton koulu

text: Tiiton koulu (aiemmin "Tiiton kansakoulu") on peruskoulun alakoulu Haapajärven Tiitonrannalla, Kalajoen länsirannalla noin kolme kilometriä Haapajärven keskustasta luoteeseen. Koulussa on satakunta oppilasta ja viisi opettajaa. Kouluaikojen ulkopuolella koulun liikuntatiloja käyttävät muun muassa Jokilatvaopisto ja Tanssiopisto Uusikuu.


title: Tiiton koulu

text: Tiitonrannan koulupiiri perustettiin jo Venäjän vallan aikana 1902, mutta oma koulu saatiin vasta vuoden 1925 paikkeilla. Se toimi aluksi vuoden Uuno Hedetniemeltä vuokratuissa tiloissa, opettajana Alma Aaltonen. Poikien käsitöitä opetti aluksi Jalmari Haapanen ja toiseksi kansakoulunopettajaksi tuli 1927 Katri Aaltonen.


title: Tiiton koulu

text: Oma koulurakennus valmistui vuonna 1934 Esa Tiitolta ostetulle tontille. Siihen tuli uudeksi opettajaksi Fanni Kyrölä. Sotien aikana koulu oli armeijan käytössä ja evakoiden majoituspaikkana, jatkosodan jälkeen muutaman viikon ajan kulkutautisairaalana lavantauti- ja kurkkumätäepidemian vuoksi.


title: Tiiton koulu

text: Tiiton koulun lisärakennus liikuntasaleineen valmistui 1992.


title: Normaal Amsterdams Peil

text: Normaal Amsterdams Peil (lyh. NAP) on lähtötaso Hollannin ja useiden muiden maiden korkeusvertausjärjestelmille. Sen taso määritettiin mittaamalla IJ-joen korkeus vuoksen ja luoteen aikana Amsterdamin Haarlemmersluisissa päivittäin välillä 1.9.1683–1.9.1684.


title: Normaal Amsterdams Peil

text: NAP on toteutettu pilarilla, jonka yläpäässä on pronssinen kupera, pyöreä laatta, jonka yläpinta ilmentää fyysisesti sen tasoa. Pilari on rakennettu aina toiseen hiekkakerrokseen saakka.


title: Normaal Amsterdams Peil

text: Pilaria pidetään niin arvokkaana kansallisesti ja kansainvälisesti, että sen yhteydessä on vierailijakeskus ja näyttely (http://www.normaalamsterdamspeil.nl/en/).


title: Jesse Pelamo

text: Jesse Samuli Pelamo (s. 22. kesäkuuta 1994 Tampere) on suomalainen jääkiekkoilija, joka pelaa Mestis-joukkue KeuPa HT:ssä. Hän toimii joukkueen varakapteenina. Pelamo on pelipaikaltaan keskushyökkääjä.


title: Jesse Pelamo

text: Pelamo on Ylöjärven Tapparan kasvatti. Hän siirtyi juniorina sittemmin Tampereen Tapparaan. Kaudella 2010–2011 Pelamo voitti koko B2-nuorten SM-karsintojen pistepörssin tehoilla 10+13=23. Hän jakoi myös B2-nuorten SM-sarjan runkosarjan pistepörssin voiton HJK:n Otto Leppäsen kanssa tehoilla 18+25=43. Pelamo voitti kauden päätteeksi B2-nuorten Suomenmestaruuden. Kaudella 2011–2012 hän oli Tapparan B-nuorten I-divisioonajoukkueen paras syöttäjä Waltteri Selimgerein kanssa ja toiseksi paras pistemies hänen jälkeensä tehoilla 10+24=34.


title: Jesse Pelamo

text: Kaudella 2013–2014 Pelamo oli Tapparan A-nuorten paras pistemies ja syöttäjä tehoilla 15+33=48. Kaudeksi 2014–2015 hänet nostettiin juniorisopimuksella seuran SM-liigarinkiin. Pelamo ei kuitenkaan tehnyt vielä SM-liigadebyyttiään, vaan hänen kautensa eteni kokonaan Tapparan A-nuorissa, joiden kapteenina Pelamo toimi. Hän oli joukkueen toiseksi paras pistemies Anton Levtchin jälkeen tehoilla 12+24=36.


title: Jesse Pelamo

text: Kaudeksi 2015–2016 Pelamo siirtyi vuoden mittaisella sopimuksella Mestis-joukkue KeuPa HT:hen. Elokuussa 2015 hän pelasi myös yhden harjoitusottelun seuran yhteistyöjoukkueessa, SM-liigajoukkue Rauman Lukossa, joka kohtasi Vaasan Sportin. Ottelussa pelasi peräti seitsemän KeuPan lainapelaajaa. Pelamo merkittiin Lukon ykkössentteriksi ja hän syötti joukkueensa 5-2-tappioon päättyneessä ottelussa Lukon molemmat maalit. Pelamo pelasi sarjakautensa kuitenkin lähes kokonaan KeuPassa, jonka kapteenistoon hän nousi. Mestiksen tulokaskausi toi Pelamolle 45 runkosarjaottelussa tehot 6+8=14 ja kymmenessä playoff-ottelussa yhden syöttöpisteen. Hän pelasi kauden aikana myös kaksi ottelua lainalla Suomi-sarjajoukkue KOOVEE:ssä.


title: Jesse Pelamo

text: Pelamo siirtyi kaudeksi 2016–2017 vuoden mittaisella sopimuksella jatkamaan Mestis-uraansa Lempäälän Kisaan. Joulukuussa 2016 hän kuitenkin jätti joukkueen ja palasi loppukaudeksi KeuPa HT:n riveihin. Pelamo oli Mestiksen puolivälieräsarjassa joukkueen paras pistemies ja syöttäjä tehoilla 1+4=5 ja hän voitti KeuPan sisäisen tehotilaston lukemalla +2. Kaudeksi 2017–2018 Pelamo nimettiin joukkueen varakapteeniksi. Hän johti KeuPan sisäistä pistepörssiä tehoilla 8+13=21, kunnes seura lainasi Pelamon ottelukohtaisella sopimuksella yhteistyöjoukkueeseensa Rauman Lukkoon joulukuussa 2017. Hän teki näin ollen SM-liigadebyyttinsä 5. joulukuuta 2017 vieraissa Tampereen Ilvestä vastaan. Pelamo merkittiin Lukon kolmosketjun keskushyökkääjäksi laidoilleen Toni Suuronen ja Joose Antonen. Hän sai ottelussa jääaikaa lopulta 8.01 minuuttia. Ottelu jäi Pelamolle lopulta kauden ainoaksi SM-liigassa. Hän palasi KeuPaan, jonka paras syöttäjä ja kolmanneksi paras pistemies Pelamo oli tehoilla 13+29=42. Pudotuspeleissä hän oli joukkueen paras syöttäjä yhdeksällä syöttöpisteellään. Pelamo voitti kauden päätteeksi Mestiksen mestaruuden.


title: Jesse Pelamo

text: Pelamo valmistui ylioppilaaksi Tammerkosken lukiosta syksyllä 2013.


title: Dakotan territorio

text: Dakotan territorio () oli Yhdysvaltain hallinnollinen territorio vuosina 1861–1889. Se kattoi nykyiset Etelä- ja Pohjois-Dakotan osavaltiot sekä osia Wyomingin ja Montanan osavaltioista.


title: Dakotan territorio

text: Territorion alue ei kuulunut vuosina 1858–1861 mihinkään Yhdysvaltain hallinnollisen territorion tai osavaltion alaisuuteen. Tämän vuoksi 2. maaliskuuta 1861 alueelle luotiin uusi territorio presidentti James Buchananin päätöksellä. Territorio lakkautettiin presidentti Benjamin Harrisonin päätöksellä 2. marraskuuta 1889, kun siihen kuuluneet alueet jaettiin nykyisiin osavaltioihin.


title: Sijoitetun pääoman tuottoaste

text: Sijoitetun pääoman tuottoaste (tuottoprosentti) eli pääoman tuottoaste (ROI, "Return on Investment") on yrityksen tuottavuuden mittari. Tuottoaste kertoo, kuinka paljon yritykseen sijoitettu, tuottoa vaativa pääoma on tuottanut.


title: Sijoitetun pääoman tuottoaste

text: Sijoitetun pääoman tuottoaste on yksi yleisimmistä kannattavuusmittareista. Mittari on yrityksestä ja toimialasta riippumaton. Se tarkastelee yritystä pääoman sijoittajan näkökulmasta. Vain pääoman tuotto ratkaisee.


title: Sijoitetun pääoman tuottoaste

text: ROI-mittari tunnetaan myös Dupont-mallina, sillä Dupont-yhtymä oli ensimmäinen, joka otti sen käyttöön.


title: Sijoitetun pääoman tuottoaste

text: ROI lasketaan jakamalla yhteenlasketut liiketulos ja rahoitustuotot sijoitetun pääoman määrällä.


title: Sijoitetun pääoman tuottoaste

text: Jakoviivan yläpuolella ovat lainanantajille, verottajalle ja omistajalle kuuluvat tuottoerät. Liiketuloksen lisäksi otetaan huomioon rahoitustuotot sen vuoksi, että niidenkin syntyyn tarvitaan pääomia. Sekä liiketulos että rahoitustuotot lasketaan 12 kuukauden ajanjaksolta. Jos tilikausi on tätä pidempi tai lyhyempi, luvut korjataan vastaamaan 12 kuukauden jaksoa.


title: Sijoitetun pääoman tuottoaste

text: Jakoviivan alapuolella oleva sijoitettu pääoma tarkoittaa omaa pääomaa ja korollista velkaa. Molemmat on sijoitettu yritykseen tuottamaan tuottoa. Koronta velkaa ei katsota sijoitetuksi pääomaksi, koska se saadaan yritykseen muilla tavoilla: ostovelat kaupan aikaansaamiseksi, verovelat veroteknisistä syistä ja siirtovelat suoriteperusteen vuoksi.


title: Sijoitetun pääoman tuottoaste

text: Käytännössä voi olla vaikeaa jakaa yrityksen vieras pääoma korottomiin ja korollisiin velkoihin.


title: Sijoitetun pääoman tuottoaste

text:
Sijoitetun pääoman tuottoasteen ohjearvot ovat:
Sijoitetun pääoman vähimmäistuottovaatimuksena on pidetty yrityksen vieraalle pääomalle maksamaa korkoa. Hyvin kannattavalla yrityksellä tuoton tulisi nousta selvästi lainakorkoja suuremmaksi.


title: Sijoitetun pääoman tuottoaste

text: Jos sijoitettu pääoma on pieni, pääoman tuottoaste voi nousta korkeaksi pienelläkin tuloksella. Tuottoasteen rinnalla kannattaa tarkastella myös tuloksen rahamääräistä tasoa.


title: Sijoitetun pääoman tuottoaste

text: Sijoitetun pääoman tuottoaste voi olla positiivinen, vaikka yritys tekisi tappiota. Se voi johtua suurista rahoituskuluista tai veroista. Silloin yrityksen tulos on mennyt rahoittajille tai verottajalle, eikä omistajille jäänyt mitään.


title: Sijoitetun pääoman tuottoaste

text: Jos yritys on tehnyt suuria investointeja, jotka eivät vielä ole ehtineet tuottaa tuloa, sijoitetun pääoman tuottoaste voi jäädä alhaiseksi.


title: Sijoitetun pääoman tuottoaste

text: Koska yrityksen tulos vaihtelee vuosittain, pääoman tuottotavoite voidaan asettaa pidemmäksi ajanjaksoksi kuten keskimääräiseksi tavoitteeksi suhdannekierron aikana. Tällöin ajatellaan, että laskusuhdanteen aikana keskimääräistä tavoitetta ei voida saavuttaa, kun taas korkeasuhdanteen aikana se on ylitettävä. Tuottoastetta voi parantaa joko lisäämällä tuottoja, vähentämällä kuluja tai parantamalla pääoman kiertoa eli vähentämällä pääomatarvetta. Viimeksi mainittuun liittyviä kysymyksiä ovat muun muassa ulkoistaminen ja toimitilojen myynti.


title: Uuno Nurmi

text: Uuno Nurmi voi tarkoittaa seuraavia:


title: Dhamar

text: Dhamar tai Dhimar on kaupunki Jemenissä. Vuonna 2004 kaupungissa oli 146 346 asukasta.


title: Dhamar

text: Dhamar sijaitsee Jemenin ylängöllä noin 20 kilometriä leveässä laaksossa, joka sijaitsee kahden tuliperäisen vuoren välissä. Alueen korkeus merenpinnasta on noin 2 400 metriä. Jemenin pääkaupunki Sanaa sijaitsee Dhamarista pohjoiseen ja kaupungin läpi kulkee maantie Sanaasta Adenin kaupunkiin etelään.


title: Dhamar

text: Paikallisessa perinteessä useat kohteet Dhamarissa ja sen lähiseuduilla yhdistetään Raamatun tarinoihin. Hieman kaupungin ulkopuolella sijaitsi Arsh Bilkis eli Saban kuningattaren valtaistuin. Paikka koostui useista pylväistä, mutta esimerkiksi saksalainen matkailija Carsten Niebuhr ei löytänyt paikkaa vieraillessaan kaupungissa. Historiallisissa lähteissä paikka mainitaan ensi kertaa maantieteilijä Yakutin (1179–1229) teoksissa. Yakut kutsui kaupunkia nimellä "Dhimar" ja mainitsi sen sisältävän hienoja rakennuksia ja ympäröivän maaseudun olevan hedelmällistä. Kaupunki oli pitkään zaidilaisuuden keskus ja sen aikanaan tunnetussa madrasassa oli 500 opiskelijaa. Jemenin kuningaskunnassa Dhamar oli al Wazir-suvun hallitsema autonominen emiirikunta aina vuoteen 1944 saakka. Zaidilaisten imaamien johtaman kuningaskunnan luhistuttua Dhamarin merkitys väheni selvästi. Kapinallisliike huthit valtasivat alueen vuoden 2014 lokakuussa. Jemenin sisällissodan aikana ilmaisku kaupungin museota vastaan tuhosi rakennuksen ja sen 12 500 esineen kokoelman kokonaan.


title: Dhamar

text: Dhamar on ympäröivän maaseudun kaupan keskus, minkä lisäksi kaupungissa harjoitetaan joitakin käsityöläisammatteja. Aikanaan aluetta kutsuttiin "Jemenin Egyptiksi" sen hedelmällisyyden takia. Etenkin alueella kasvatettuja hevosia pidettiin suuressa arvossa.


title: Dhamar

text: Vuoden 2004 väestönlaskennan mukaan Dhamarissa oli yhteensä 146 346 asukasta. Valtaosa kaupungin ja sen lähialueen asukkaista on uskonnoltaan zaidilaisia šiiamuslimeja.


title: Dhamar

text: Kaupungissa toimii vuonna 1996 perustettu Thamarin yliopisto.


title: USS Barnstable County (LST-1197)

text: USS Barnstable County (runkonumero LST-1197) oli Yhdysvaltain laivaston vuonna 1971 vesillelaskettu Newport-luokan maihinnousualus.


title: USS Barnstable County (LST-1197)

text: Alus tilattiin National Steel and Shipbuilding Companyltä San Diegosta Kaliforniasta, missä köli laskettiin 19. joulukuuta 1970. Alus laskettiin vesille 2. lokakuuta 1971 ja otettiin palvelukseen 27. toukokuuta 1972.


title: USS Barnstable County (LST-1197)

text: Alus poistettiin palveluksesta 29. kesäkuuta 1994.


title: USS Barnstable County (LST-1197)

text: Alus vuokrattiin Espanjalle, joka liitti sen laivastoonsa nimellä "Hernán Cortés" (L41). Vuonna 1999 Yhdysvaltain hallitus myi aluksen Espanjalle, joka poisti sen palveluksesta 13. marraskuuta 2009. Alus romutettiin Las Palmasissa Gran Kanarialla vuonna 2014.


title: USS Francis Marion (APA-249)

text: USS Francis Marion (runkonumero APA/LPA-249) oli Yhdysvaltain laivaston vuonna 1961 palvelukseenotettu Paul Revere -luokan maihinnousualus.


title: USS Francis Marion (APA-249)

text: Alus tilattiin New York Shipbuilding Corporationilta Camdenista New Jerseystä. Alus laskettiin vesille 13. helmikuuta 1954 nimellä "SS Prairie Mariner" kumminaan rouva C. A. Wolverton. Alus luovutettiin 25. toukokuuta Maritime Admintratorille (MARAD), joka operoi aluksella. Alus siirrettiin reserviin 16. tammikuuta 1955.


title: USS Francis Marion (APA-249)

text: Yhdysvaltain laivasto lunasti 16. maaliskuuta 1959 aluksen luokitellen sen APA-249:ksi nimellä "Francis Marion". Aluksen muutostyöt toteutti Bethlehem Steel Company Baltimoresta Marylandista. Alus otettiin palvelukseen 6. heinäkuuta 1961 nimellä "USS Francis Marion" (APA-249) ensimmäisenä päällikkönään David S. Bill Jr.


title: USS Francis Marion (APA-249)

text:
Alus luokiteltiin 1. tammikuuta 1969 LPA-249:ksi.
Alus poistettiin palveluksesta 14. syyskuuta 1979 ja se poistettiin alusluettelosta 1. tammikuuta 1980.


title: USS Francis Marion (APA-249)

text: Alus myytiin osana Security Assistance Programin mukaisesti Espanjalle 11. heinäkuuta. Alus liitettiin Espanjan laivastoon nimellä "Aragón" (L22).


title: USS Francis Marion (APA-249)

text: Alus poistettiin palveluksesta 6. kesäkuuta 1998. Alus siirrettiin erikoistoimintayksikköön La Carracaan Cadiziin, missä se on koululaivana.


title: Indeksitili

text: Indeksitili eli indeksitalletus oli Suomessa 1955–1969 käytetty pankkitili, jolle maksettiin inflaatiokorjaus. Tilien reaalikorko oli alhainen. Suuri osa nimelliskorosta muodostui inflaation vuoksi tehdystä "indeksikorjauksesta". Indeksitili soveltui hyvin sijoittajille, koska se tarjosi hyvän suojan inflaatiota vastaan.


title: Indeksitili

text: Indeksitilit olivat pitkäaikaisia sidottuja talletuksia. Tallettajan kannalta indeksitili oli edullinen pahimpien inflaatiovuosien aikana. Asiakkaat pitivät indeksitalletuksia hyvänä sijoituksena.


title: Indeksitili

text: Indeksitalletukset otettiin käyttöön vuonna 1955. Tilejä oli kahdenlaisia. A-indeksitilillä oli 100 %:n, B-indeksitilillä 50 %:n indeksiehto. A-indeksitilin korko oli verollinen vuodesta 1958 alkaen, kun taas B-tilin korko oli veroton. Veron johdosta A-tilin suosio laski ja B-tilin suosio nousi. Indeksitilien korko oli prosenttiyksikön alempi kuin 6 kk määräaikaistalletuksen korko. Korkean inflaation oloissa indeksisuoja kompensoi alemman nimelliskoron vaikutuksen.


title: Indeksitili

text: Indeksitilit olivat suosittuja varsinkin 1957–1958 ja 1964–1967. Korkeimmillaan esimerkiksi Suomen Yhdyspankissa oli peräti 41 % talletuksista indeksitileillä.


title: Indeksitili

text: Uusien B-indeksitilien avaaminen lopetettiin 1966 ja A-indeksitilien 1968. Viimeiset indeksitaletukset erääntyivät vuoden kuluttua niiden avaamisesta 1.2.1969.


title: Indeksitili

text: Indeksitilit vaikuttivat asiakkaisiin siten, että asiakkaat oppivat vaatimaan pankeilta korkeakorkoisia pitkäaikaisia talletusmahdollisuuksia. Tuottoisien indeksitilien ja indeksiin sidottujen valtion obligaatioiden on nähty vaikuttaneen 1960-luvulla myös niin, ettei pörssisijoittaminen ollut kiinnostavaa ja pörssikurssit pysyivät alhaisina.


title: Indeksitili

text: Indeksiehtoa sovellettiin tilikorkojen lisäksi myös lainakorkoihin, valtionlainoihin, hintoihin, palkkoihin ja maataloustuloon. Indeksiehdon käyttö vaikutti osaltaan markan devalvaatioon vuonna 1967. Devalvaation jälkeen solmittiin Liinamaa I -nimellä tunnettu tulopoliittinen kokonaissopimus, jonka keskeinen osa oli indeksiehdon poistaminen käytöstä. Talletusten indeksiehdot kiellettiin lailla vuonna 1968. Määräaikaista indeksikieltolakia jatkettiin useaan otteeseen vuoteen 2012 saakka.


Luettelo Hausjärven julkisista taideteoksista ja muistomerkeistä sisältää Hausjärven kunnassa olevat pysyvät patsaat, muistomerkit ja muistolaatat.


title: USS Tom Green County

text: USS Tom Greene County (runkonumero LST-1159) oli Yhdysvaltain laivaston vuonna 1953 vesillelaskettu Terrebonne Parish -luokan maihinnousualus ().


title: USS Tom Green County

text: Alus tilattiin Bath Iron Worksiltä Bathista Mainesta, missä köli laskettiin 2. syyskuuta 1952. Alus laskettiin vesille 2. heinäkuuta 1953 ja otettiin palvelukseen 12. syyskuuta 1953.


title: USS Tom Green County

text: Alus poistettiin palveluksesta 5. tammikuuta 1972 ja se poistettiin alusluettelosta 1. marraskuuta 1976.


title: USS Tom Green County

text: Alus luovutettiin 5. tammikuuta 1972 Espanjalle, joka liitti sen laivastoonsa nimellä "Conde de Venadito" (L13). Alus poistettiin alusluettelosta vuonna 1990.


title: USS Terrebonne Parish (LST-1156)

text: USS Terrebonne Parish (runkonumero LST-1156) oli Yhdysvaltain laivaston vuonna 1952 vesillelaskettu Terrebonne Parish -luokan maihinnousualus ().


title: USS Terrebonne Parish (LST-1156)

text: Alus tilattiin Bath Iron Worksiltä Bathista Mainesta, missä köli laskettiin 2. tammikuuta 1952. Alus laskettiin vesille 9. elokuuta kumminaan Anne L. McCrea ja otettiin palvelukseen 21. marraskuuta.


title: USS Terrebonne Parish (LST-1156)

text: Alus poistettiin palveluksesta 29. lokakuuta 1971 ja se poistettiin alusluettelosta 1. marraskuuta 1976.


title: USS Terrebonne Parish (LST-1156)

text: Alus lainattiin 29. lokakuuta 1971 Espanjalle, joka liitti sen laivastoonsa nimellä "Velasco" (L11). Espanja lunasti aluksen 17. toukokuuta 1978. Alus poistettiin palveluksesta vuonna 1980, minkä jälkeen se oli koululaivana La Carracassa Cadizissa. Alus romutettiin vuonna 1994.


Luettelo Iitin julkisista taideteoksista ja muistomerkeistä sisältää Iitin kunnassa olevat pysyvät patsaat, muistomerkit ja muistolaatat.


title: Memories...Do Not Open

text: Memories...Do Not Open on yhdysvaltalaisen popyhtye The Chainsmokersin debyyttialbumi, joka julkaistiin huhtikuussa 2017. Albumi ylsi kotimaassaan Yhdysvaltain Billboard 200 -listalla ykköseksi. Albumilta julkaistiin singlenä kolme kappaletta.


title: Peltoniemen koulu

text: Peltoniemen koulu on peruskoulun alakoulu Ilmajoen Peltoniemenkylässä. Koulussa on viisi opettajaa. Koulunjohtajana toimii kolmatta ja neljättä luokkaa opettava Juha Ahde. Koulu toimii 1980-luvulla valmistuneessa punamullanpunaisessa koulurakennuksessa osoitteessa Jäpintie 2, pari kilometriä tietä 7000 pitkin Ilmajoen keskustasta pohjoiseen Kyrönjoen länsipuolella. Koulun oppilaat tulevat Peltoniemen kylän lisäksi myös Könniltä, Kiikeristä ja Harjunmäestä sekä Röyskölänkylän suunnalta.


title: Peltoniemen koulu

text: 1920-luvulta 1980-luvulle Peltoniemen koulu toimi läheisessä Herkoolin kartanon päärakennuksessa. Koulun johtajana toimi pitkään pesä- ja jääpalloilijana tunnettu Jussi Kiikeri.


title: Permangaanihappo

text: Permangaanihappo (HMnO) on mangaanin happihappoihin kuuluva epäorgaaninen yhdiste.


title: Permangaanihappo

text: Permangaanihappo on epästabiili yhdiste ja puhtaana sitä ei ole eristetty. Sen dihydraatti (HMnO·2HO) sen sijaan tunnetaan myös kiteisenä alle 18 °C:n lämpötilassa. Permangaanihappo liukenee hyvin veteen ja vesiliuokset aina 20% permangaanihappopitoisuuteen asti ovat stabiileja. Permangaanihappo on hyvin voimakas hapetin. Yhdiste on myös vahva happo ja sen vahvuus on typpihapon luokkaa. Väriltään permangaanihappo on violettia.


title: Permangaanihappo

text: Permangaanihappoa muodostuu mangaaniheptoksidin ja veden välisessä reaktiossa. Tyypillisempi tapa on kuitenkin bariumpermanganaatin ja rikkihapon tai heksafluoripiihapon välinen reaktio. Näissä reaktioissa saostuu veteen niukkaliukoinen bariumin sulfaatti- tai heksafluorisilikaattisuola ja permangaanihappo jää liuokseen. Yhdistettä voidaan valmistaa myös hapettamalla raudan ja mangaanin seosta elektrolyyttisesti.


title: Röyskölä

text: Röyskölä on eteläpohjalaisen Ilmajoen kunnan kylä Ilmajoen keskustan pohjoispuolella Kyrönjoen molemmin puolin. Röyskölänkylän pääteitä ovat joen länsipuolen Könnintie (yhdystie 7000) ja itäpuolen Nikkolantie. Könnintie tunnetaan jo 1600-luvulta, Nikkolantie rakennettiin 1900-luvun taitteessa. Kyrönjoen ylittää kylän kohdalla puinen kevyen liikenteen riippusilta Röyskölän silta, jonka on suunnitellut Valle Antila. Pohjoisempana on 1800-luvun alusta peräisin oleva Nikkolan silta, joka on nyt suljettu moottoriajoneuvoilta.


title: Röyskölä

text: Röyskölän kyläseuran toiminta-alue kattaa myös viereiset Fossilan ja Pirilän kylät sekä osan Nikkolan kylää. Nämä taloryhmät on luokiteltu Suomen valtakunnallisesti merkittäviin rakennettuihin kulttuuriympäristöihin. Heti kylien pohjoispuolella avautuu Ilmajoen Alajoen alava viljelymaisema, joka kuuluu Suomen valtakunnallisesti arvokkaisiin maisema-alueisiin.


title: Röyskölä

text: Röyskölässä toimii Kuhnalan päiväkoti, ja lähimmät alakoulut ovat Herralan koulu keskustan suunnassa ja Peltoniemen koulu kylän pohjoispuolella.


title: Bustamante-luokka

text: Bustamante-luokka oli Espanjan laivaston kolmen ensimmäisen maailmansodan aikana valmistetun aluksen muodostama hävittäjäluokka.


title: Bustamante-luokka

text: Alusten hankinta vahvistettiin 7. tammikuuta 1908 annetulla laivastolailla.


title: Espresso House

text: Espresso House on ruotsalainen kahvilaketju. Ketju perustettiin Lundissa vuonna 1996. Sittemmin ketju on laajentunut myös Norjaan, Tanskaan ja Suomeen.


title: Espresso House

text: Espresso Housessa on valikoima erilaisia kahvijuomia, joista monien pohjana on ketjun oma espresso. Lisäksi kahviloissa on laajat valikoimat teetä, kaakaota ja erilaisia kylmiä juomia. Espresso Housen valikoimiin kuuluu myös leivonnaisia, täytettyjä leipiä, salaatteja ja jogurtteja. Leivonnaiset valmistetaan ketjun omassa leipomossa Malmössa. Salaatit valmistetaan paikan päällä kahvilassa.


title: Espresso House

text: Vuonna 2012 Espresso House siirtyi norjalaisen pääomasijoittajan Herkules Capitalin omistukseen ja vuonna 2015 luxemburgilaisen JAB Holding Company -sijoittajan omistukseen. Ketjun liikevaihto oli vuonna 2014 937 miljoonaa Ruotsin kruunua (noin 102 miljoonaa euroa). Ketjun toimitusjohtaja on norjalainen Adriano Capoferro.


title: Espresso House

text: Suomen ensimmäiset Espresso Houset avattiin syyskuussa 2015 Helsingin Kampin keskukseen ja Espoon kauppakeskus Selloon. Ketjun Suomen toimitusjohtaja on Anssi Thureson. Nykyisin (maaliskuussa 2018) Suomessa on 28 Espresso Housea: Helsingissä kuusitoista, Espoossa kolme, Vantaalla kolme, Turussa kaksi, Jyväskylässä kaksi, Tampereella yksi ja Lahdessa yksi.


title: Romeo Void

text: Romeo Void oli yhdysvaltalainen uuden aallon / post-punkin yhtye San Franciscosta, Kaliforniasta, joka perustettiin vuonna 1979. Yhtye koostui saksofonistista Benjamin Rossista, laulajasta Debora Iyallista, kitaristista Peter Woodsista sekä basistista Frank Zincavagesta. Yhtyeellä oli historiansa aikana neljä rumpalia, ensimmäisenä Jay Derrah ja viimeisenä Aaron Smith. Romeo Void julkaisi kolme studioalbumia, "It’s a Conditon" vuonna 1981, "Benefactor" vuonna 1982 ja "Instincts" vuonna 1984. Tämän lisäksi he julkaisivat yhden kokoelma-albumin sekä yhden EP-levyn. Heidät tunnetaan parhaiten kappaleista ”Never Say Never” ja ”A Girl in Trouble (Is a Temporary Thing)”.


title: Gaten Matarazzo

text: Gaten Matarazzo (s. 8. syyskuuta 2002 New Jersey, Yhdysvallat) on yhdysvaltalainen näyttelijä. Hän teki läpimurtonsa näytellessään Dustin Hendersonia jännitystieteissarjassa "Stranger Things".


title: Erkki Teittinen

text: Erkki Teittinen (s. 19. lokakuuta 1953 Mikkeli) on suomalainen näyttelijä, joka on näytellyt muun muassa Viänästä Tonttu Toljanteri -joulukalenterisarjassa ja Puukko Suukkoa -joulukalenterisarjassa.


title: Charlie Heaton

text: Charlie Heaton (s. 6. helmikuuta 1994 Bridlington, Yorkshire) on englantilainen näyttelijä. Hän teki läpimurtonsa näytellessään Jonathan Byersiä jännitystieteissarjassa "Stranger Things". Hänellä on poika entisen tyttöystävänsä Akiko Matsuuran kanssa. Poika on syntynyt vuonna 2014. He tutustuivat soittaessaan yhdessä bändissä nimeltä Comanechi.


title: Cara Buono

text: Cara Buono (s. 1. maaliskuuta 1971 Bronx, New York) on yhdysvaltalainen näyttelijä.


title: Noah Schnapp

text: Noah Schnapp (s. 3. lokakuuta 2004 New York, Yhdysvallat) on yhdysvaltalainen näyttelijä. Hän pääsi julkisuuteen näytellessään Will Byersiä tieteissarjassa "Stranger Things".


title: Joe Keery

text: Joe Keery (s. 24. huhtikuuta 1992 Newburyport, Massachusetts, Yhdysvallat) on yhdysvaltalainen näyttelijä. Hän teki läpimurtonsa näytellessään Steve Harringtonia jännitystieteissarjassa "Stranger Things".


title: Kolkku (järvi)

text: Kolkku on Keski-Suomessa Pihtiputaalla ja Viitasaarella sijaitseva järvi.


title: Kolkku (järvi)

text: Järven pinta-ala on 900 hehtaaria eli 9 neliökilometriä. Se on 9,4 kilometriä pitkä ja 2,5 kilometriä leveä. Järven rantaviiva on selväpiirteinen ja sillä on aava järvenselkä, mutta on silläkin pari niemeä. Luoteispäässä sijaitsee Kukasniemi ja keskivaiheilla Peltoniemi. Järven kaakkoispäässä järvi kapenee lahtimaiseksi pääksi. Rannoilta kohoaa vain kaksi mäkeä. Pohjoispään itärannalla järvelle näkyy Huhmavuori, joka kohoaa 35 metrin korkeuteen, ja länsirannalla yhtä korkea Kolkunmäki.


title: Kolkku (järvi)

text: Järvessä on neljä saarta. Järven keskivaiheilla sijaitsevat lähekkäin Peltosaaret ja Koivukanta, ja järven pohjoisosassa länsirannan tuntumassa Rantalansaari. Rantalansaari on kapea, mutta lähes 200 metriä pitkä, joten se on suurin saari.


title: Kolkku (järvi)

text: Järvi on luodattu ja siitä on julkaistu syvyyskartat. Sen tilavuus on 27 miljoonaa kuutiometriä eli 0,027 kuutiokilometriä. Järven keskisyvyys on 3,0 metriä ja suurin syvyys on 7,4 metriä. Syvin kohta sijaitsee järven keskivaiheilla järven pituussuunnassa kulkevan syvänteen keskellä. Syvänteen kaakkoispäässä on mitattu toinen yhtä syvä syvänne.


title: Kolkku (järvi)

text: Järven rantaviivan pituus on 27 kilometriä ja sen rannat ovat alavaa metsämaata, joka on monin paikoin soistunutta. Peltomaita on enää Kolkussa. Asutus on haja-asutusta, joiden välissä on harvaa vapaa-ajan asutusta. Niille johtaa tiet kyläteiltä, jotka haarautuvat yhdystieltä 6570. Viitasaaren ja Pihtiputaan kuntaraja ylittää järven niin, että se kuuluu puoliksi kumpaankin kuntaa.


title: Kolkku (järvi)

text: Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Koliman alueella (14.47), jonka Kolkunjoen valuma-alueeseen (14.475) järvi kuuluu. Järven vedenpinnan korkeus on 155,1 metriä mpy.


title: Kolkku (järvi)

text: Järvi sijaitsee Viitasaaren reitin latvoilla, joten sen valuma-alue saa pääosan vedestään vain omalta alueeltaan. Kolkun valuma-alueella on kahdeksan yli hehtaarin kokoista järveä tai lampea, joista neljä laskevat suoraan tai välillisesti järveen. Ne ovat Kukkanen (68 ha) ja Välkytinlampi (1 ha), jotka molemmat laskevat Neva- eli Kukaslahteen omia ojiaan myöten. Otralampi (2 ha) ja Saarilampi laskevat järven eteläpäähän. Huhmarvuoren la järven välissä olevalla suolla sijaitsee vielä Huhmarlampi (3 ha), joka on suo-ojien välityksellä yhteydessä järveen.


title: Kolkku (järvi)

text: Kolkku laskee Kolkunjokea myöten 7,5 kilometrin päässä Kuorikoskella Kolimaan.


title: Kaarle Anton (Hohenzollern-Sigmaringen)

text: Kaarle Anton (, vuodesta 1869 "von Hohenzollern"; 7. syyskuuta 1811 Krauchenwies – 2. kesäkuuta 1885 Sigmaringen) oli Hohenzollern-Sigmaringenin ruhtinaskunnan viimeinen ruhtinas vuosina 1848–1849 ja Preussin pääministeri vuosina 1858–1862.


title: Kaarle Anton (Hohenzollern-Sigmaringen)

text: Kaarle Antonin vanhemmat olivat Hohenzollern-Sigmaringenin ruhtinas Kaarle ja Antoinette Murat. Joachim Murat oli hänen isoenonsa. Kaarle Anton tuli isänsä seuraajaksi, kun tämä luopui kruunusta vallankumouksen keskellä elokuussa 1848. Kaarle Anton ei saanut maata kunnolla hallintaansa ja Saksan yhdistymisen kannattajana hän luovutti joulukuussa 1849 koko ruhtinaskuntansa kaukaiselle sukulaiselleen, Preussin kuningas Fredrik Vilhelm IV:lle. Kaarle Anton sai Preussia hallinneessa Hohenzollernin kuningassuvussa vuonna 1850 ”korkeuden” ja vuonna 1861 ”kuninkaallisen korkeuden” arvon sekä vuonna 1859 jalkaväenkenraalin sotilasarvon Preussin armeijassa. Preussin sijaishallitsijaksi tullut prinssi Vilhelm nimitti edistysmielisenä pidetyn Kaarle Antonin marraskuussa 1858 Preussin ministeripresidentiksi (pääministeriksi). Hänen hallituksensa ei onnistunut edistämään Saksan yhdentymistä ja menetettyään enemmistön tuen maapäivillä se erosi maaliskuussa 1862. Hän oli sen jälkeen vuosina 1863–1871 Reinin provinssin ja Westfalenin sotilaskuvernöörinä. Hohenzollern-Hechingenin suvun sammuttua vuonna 1869 Kaarle Antonista tuli koko Hohenzollernien svaabialaisen sukuhaaran päämies, jolloin hän otti käyttöön arvon Hohenzollernin ruhtinas.


title: Kaarle Anton (Hohenzollern-Sigmaringen)

text: Kaarle Antonin puoliso oli Badenin prinsessa Josephine. Heidän poikiaan olivat Romanian kuningas Kaarle I ja Espanjan kuninkaaksi pyrkinyt prinssi Leopold. Tyttäristä Stephanie nai Portugalin kuningas Pietari V:n ja Maria Belgian prinssi Filipin.


title: Naamioravut

text: Naamioravut (Corystidae) on taskurapuihin kuuluva äyriäisheimo. Se on yläheimon Corystoidea ainoa heimo. Naamiorapuihin kuuluu 10 nykyistä ja viisi fossiilista lajia kahdeksassa suvussa.


title: Kihniänkylä

text: Kihniänkylä on kylä Seinäjoen kaupungissa entisen Peräseinäjoen kunnan alueella, noin 38 kilometriä Seinäjoen keskustasta ja 8 kilometriä Peräseinäjoen keskustasta etelään. Kylä sijaitsee Seinäjoen sivujoen Kihniänjoen ja seututie 694:n varrella.


title: Kihniänkylä

text: Kihniänkylän jokivarsiasutus kuuluu yhdessä pohjoisempana sijaitsevan Viitalan kylän kanssa Suomen valtakunnallisesti merkittäviin rakennettuihin kulttuuriympäristöihin. Kapealle peltonauhalle rakentuneen kylän maasto on niin avointa, että melkein kaikkien tilojen päärakennukset ovat näköyhteydessä toisiinsa. Museoviraston mukaan hyviä esimerkkejä pohjalaisesta rakennuskulttuurista ovat Yli-Kihniän, Rinta-Kihniän, Viitasaaren, Tuovilan ja Kallio-Kujalan tilat sekä jugendtyylisen seurojentalo Sampolan ympäristö Niemenmäessä. Kylän etelälaidalla toiminut Kihniän koulu lakkautettiin 2016.


title: Electronic Fields Festival

text: Electronic Fields Festival on Suomen suurin ilmainen EDM-musiikin festivaali. Sen kotipaikkana on toiminut Helsingin Maaherranpuisto Viikissä. Tapahtumassa esiintyy joka vuosi kymmeniä suomalaisia elektronisen musiikin tuottajia ja DJ:tä.


title: Electronic Fields Festival

text: Vuonna 2016 järjestettiin ensimmäinen Electronic Fields Festival. Tapahtuma järjestettiin Helsingin Maaherranpuistossa 23.7.2016. Esiintymässä mm. The Second Level, Samlight, Flowjacks, Riku G ja Mike Anthony.


title: Electronic Fields Festival

text: Tapahtuman toisena vuotena mittasuhteet tuplaantuivat. Tapahtumassa oli kaks lavaa ja neljä ruokapistettä sekä oma anniskelualue. Esiintymässä oli mm. Winning Team, Samlight, Ninth Floor, Alora Senii, Gas Gas, DJ Nikos, Crito, Riku G, NickyB, Mike Anthony, VIIO ja Sam & Mike.


title: Vilkjärvi

text: Vilkjärvi on kylä, joka sijaitsee Lappeenrannassa, Vilkjärvi-nimisen järven vieressä. Vilkjärvellä asuu n. 300 henkilöä.


title: Vilkjärvi

text: Vilkjärvellä on vanha, Y.A. Hagbergin suunnittelema, koulurakennus. Kyläkoulu aloitti toimintansa vuonna 1929. Koulu lakkautettiin vuonna 1966, koska oppilaita oli liian vähän.


title: Aihe Torisevalta

text: Aihe Torisevalta on Werner Holmbergin maisemamaalaus vuodelta 1859. Sen on sanottu kuuluvan Holmbergin parhaimpiin töihin.


title: Aihe Torisevalta

text: Kesän 1859 Kurulla asunut Holmberg teki heinäkuussa muutaman päivän matkan Virroilla sijainneille Torisevan rotkojärville, jotka olivat jo tuolloin tunnettu nähtävyys. "Aihe Torisevalta" perustuu pääosin luonnokseen, jonka hän teki 20. heinäkuuta itäisimmän rotkojärven pohjukassa Inkerinkallion edustalla, tosin suuri mänty on peräisin jo vuonna 1857 Näsijärven rannalla tehdystä luonnoksesta. Lopullisen maalauksen Holmberg teki syksyllä 1859 Düsseldorfissa Saksassa. Romantiikkaa edustava maalaus esittää maiseman ja kallion todellista dramaattisempina. Teoksen oikeassa reunassa puutiheikkö luo vaikuttavan tunnelimaisen näkymän. "Aihe Torisevalta" on väritykseltään rikas ja valon käsitellyssään mestarillinen.


title: Aihe Torisevalta

text: Maalauksen osti 1900-luvulla taiteenkeräilijä Ane Gyllenberg ja se kuuluu nykyisin Gyllenbergin säätiön taidekokoelmaan.


title: Karhujärvi (järvi Sallassa)

text: Karhujärvi on Lapissa Sallassa ja Posiolla sijaitseva järvi.


title: Karhujärvi (järvi Sallassa)

text: Järven pinta-ala on 900 hehtaaria eli 9 neliökilometriä. Se on 6,1 kilometriä pitkä ja 3,3 kilometriä leveä ja sillä on jähes koko järven kokoinen järvenselkä. Sen pohjoisrannalla työntyy länteen yli kaksi kilometriä pitkä Pitkäniemi, jonka takana sijaitsee yhtä pitkä Pitkälahti. Muita rannan piirteitä ovat pohjoisrannan Matti-äijän niemi, etelärannan Pikku Lehtoniemi ja länsirannasta puoli kilometriä ulos työntyvä nimetön niemi. Järvelle näkyviä mäkiä ovat etelärannassa järvenpinnasta yli 60 metriä korkeat Karhuvaara ja Leviäisenvaara sekä Pitkälahdella yli 70 metriä korkea Saltsinvaara.


title: Karhujärvi (järvi Sallassa)

text: Järvellä on kartasta laskien 54 saarta. Sen suurin saari Kotasaari sijaitsee sen länsipäässä yhdessä Peurasaaren, Joulukarin ja neljän muun saaren kanssa. Pitkäniemen etelärannasta alkaa järvellä rantasaarien ketju, johon kuuluvat Kokkolahden saaret, Matti-äijän niemen ympäristön saaret, näistä idempänä Vatisaari, Ruumissaari, Aittasaari ja lukuisat nimettömät saaret.


title: Karhujärvi (järvi Sallassa)

text: Järvi on luodattu ja siitä on julkaistu syvyyskartat. Sen tilavuus on 43 miljoonaa kuutiometriä eli 0,043 kuutiokilometriä. Järven keskisyvyys on 4,8 metriä ja suurin syvyys on 21 metriä. Koska järven pohja on kumpulevaa käyden välillä lähellä pintaa ja sitten taas kymmenen metrin syvyydessä, ei sillä ole varsinaisia suuria syvänteitä. Syvin kohta sijaitsee tällaisen pienen syvänteen keskellä.


title: Karhujärvi (järvi Sallassa)

text: Järven rantaviivan pituus on 43 kilometriä ja sen rannat ovat alavaa ja soistunutta metsämaata. Etenkin järven koillisrannoille asti ulottuu laajat kosteikot, mutta muualla järven itäpuolella metsäsoita on raskaasti ojitettu. Karhujärven kylä sijaitsee järven länsipäässä laskujoen luusuassa. Kylän kautta kulkee järven ohi valtatie 5 ja siitä haarautuva yhdystie 9481. Nämä tiet mahdollistavat pääsyn järven länsiosan rannoille, mutta muut rannat ovat erämaata. Sallan ja Posion välinen kuntaraja käy järvenselällä olevalla saarella ja kulkee siitä itään ja lounaaseen päin. Pohjoisosa, jossa on suurin osa järveä, jää Sallan puolelle.


title: Karhujärvi (järvi Sallassa)

text: Järvi sijaitsee Kemijoen vesistössä (vesistöaluetunnus 65) Kemijärven–Pelkosenniemen alueen (65.3) Jumiskon voimalaitoksen valuma-alueella (65.39), jonka Isojärven alueeseen (65.394) järvi kuuluu. Järven vedenpinnan korkeus on 262,9 metriä mpy.


title: Karhujärvi (järvi Sallassa)

text: Karhujärvi kuuluu Kemijoen vesistön latva-alueisiin ja siksi järvi saa pääosan vedestään omalta valuma-alueeltaan. Isojärven alueella on 82 yli hehtaarin kokoista järveä tai lampea, joista noin kymmenen laskevat suoraan tai välillisesti Karhujärveen. Niistä huomattavimpia ovat Kuvejärvi (26 ha), joka laskee suoraa ojaa myöten etelärantaan, Ukonmurronlammet (3 ha ja 1 ha), jotka kuuluvat itäpäähän laskevat Varpuojan valuma-alueeseen, Peräojan nimetön lampi, laskuojaton Kaivolampi (2 ha) pohjoispuolella, ja näiden lisäksi Likehinen (9 ha), Siltalampi (2 ha) ja Kaakkurilampi (2 ha), jotka laskevat järven länsipäähän.


title: Karhujärvi (järvi Sallassa)

text: Karhujärven laskuoja lähtee sen länsipäässä Karhujärven kylässä ja se laskee 700 metrin päässä Hietajärveen (191 ha), jonka vedenpinta on kolmetoista metriä Karhujärven vedenpintaa alempana.


title: Perniön puku

text: Perniön puku on muinaispuku, joka on vuonna 1925 tehty rekonstruktio Perniön Yliskylän kalmistosta löytyneestä puvusta. Puku on ollut käytössä ristiretkiaikana 1100-luvulla.


Luettelo Ulvilan julkisista taideteoksista ja muistomerkeistä sisältää Ulvilan kunnassa olevat pysyvät patsaat, muistomerkit ja muistolaatat. Ulvilaan on liitetty Kullaan kunta.


title: Honkolan kansakoulu

text: Honkolan kansakoulu voi tarkoittaa:


Luettelo Pukkilan julkisista taideteoksista ja muistomerkeistä sisältää Pukkilan kunnassa olevat pysyvät patsaat, muistomerkit ja muistolaatat.


Luettelo Euran julkisista taideteoksista ja muistomerkeistä sisältää Euran kunnassa olevat pysyvät patsaat, muistomerkit ja muistolaatat. Euraan on liitetty Hinnerjoen, Honkilahden ja Kiukaisten kunnat.


Luettelo Pornaisten julkisista taideteoksista ja muistomerkeistä sisältää Pornaisten kunnassa olevat pysyvät patsaat, muistomerkit ja muistolaatat.


title: Kainasto (Ylistaro)

text: Kainasto on Seinäjoen kylä entisen Ylistaron kunnan alueella. Se sijaitsee 5,5 kilometriä Ylistaron keskustasta Seinäjoen keskustan suuntaan, valtatie 18:n varrella.


title: Kainasto (Ylistaro)

text: Kainastossa on noin 150 taloa. Entinen koulu toimii nyt päiväkotina. Koulun rinteeseen rakennettiin vuonna 2003 Kainaston hyppyrimäet. Kylällä on kaksi pientä järveä, Varrasjärvi ja Vähäjärvi.


title: Kainasto (Ylistaro)

text: Kylässä toimii Kainaston Nuorisoseura, jonka toimitalo on peräisin vuodelta 1928. Nuorisoseuran toimintaan kuuluu Jyrkän kesäteatteri 400 hengen katettuine ja nousevine katsomoineen. Nuorisoseuran lisäksi kylässä toimivat kyläyhdistys, maamiesseura, maaseutunaiset ja metsästysseura.


title: Kainasto (Ylistaro)

text: Kainaston teollisuusalue on nimeltään Teräsmäki. Se on saanut nimensä siellä toimivista terästukkuyrityksistä Oy Leppinen Steel Ltd ja Esko Leppinen Oy.


title: Kainasto (Ylistaro)

text: Kylän historiakirja "Kainastoa kansien välissä" (2002) oli ensimmäinen Ylistaron kylähistoriakirja.


Luettelo Eurajoen julkisista taideteoksista ja muistomerkeistä sisältää Eurajoen kunnassa olevat pysyvät patsaat, muistomerkit ja muistolaatat. Eurajokeen on liitetty Luvian kunta vuoden 2017 alusta.